Ʋɔnudrɔ̃lawo 14 | Biblia Le Internet Dzi | Xexe Yeye Gɔmeɖeɖe\nƲɔnudrɔ̃la Samson di srɔ̃ le Filistitɔwo dome (1-4)\nYehowa ƒe gbɔgbɔ kpe ɖe Samson ŋu wòwu dzata (5-9)\nSamson ƒe adzototo le srɔ̃ɖeƒe (10-19)\nWotsɔ Samson srɔ̃ na ŋutsu bubu (20)\n14 Samson yi Timna, eye wòkpɔ Filisti-nyɔnu* aɖe le Timna. 2 Eye wòyi ɖagblɔ na fofoa kple dadaa be: “Mekpɔ Filisti-nyɔnu aɖe le Timna, eye medi be miaɖee nam.” 3 Ke fofoa kple dadaa biae be: “Màte ŋu akpɔ nyɔnu aɖeke le wò ƒometɔwo kple míaƒe dukɔ bliboa dome aɖe oa?+ Ðe wòle be nàyi aɖaɖe srɔ̃ le Filistitɔ aʋamatsomatsotɔwo domea?” Ke Samson gblɔ na fofoa be: “Ðee nam, elabe eya ƒe nue nyo ŋunye.”* 4 Ke fofoa kple dadaa menya be Yehowa gbɔe esia tso, eye mɔnu dimee wòle le Filistitɔwo ŋu o, elabena Filistitɔwoe nɔ Israel dzi ɖum ɣemaɣi.+ 5 Ale Samson kple fofoa kpakple dadaa woyi Timna. Esi wòva ɖo Timna ƒe waingblewo me la, kpɔ ɖa, dzata* aɖe le gbe tem va do goe. 6 Eye Yehowa ƒe gbɔgbɔ do ŋusẽe,+ eye wòtsɔ asi gbɔlo fee ɖe eve, abe ale si ko ame atsɔ asi gbɔlo afe gbɔ̃vi ɖe eve ene. Ke megblɔ nu si wòwɔ la na fofoa alo dadaa o. 7 Eye wòyi ɖaƒo nu kple nyɔnu la; eƒe nu ganyo Samson ŋu kokoko.+ 8 Esi wòtrɔ yina be yeakplɔ nyɔnua ava aƒee+ la, edze yi afi si dzata kukua le be yeakpɔe ɖa, eye wòkpɔ anyiwo kple anyitsi le dzata kukua me. 9 Eya ta eha anyitsia ɖe asi me, eye wòle enyim le yiyim. Esi wòva tu fofoa kple dadaa la, ena ɖe wo wonyi. Ke megblɔ na wo be dzata kukua mee yeha anyitsia le o. 10 Fofoa yi nyɔnu la ƒe me, eye Samson ɖo kplɔ̃ le afi ma, elabena nenemae ɖekakpuiwo wɔna. 11 Esi wokpɔe la, woɖe ehati blaetɔ̃ be woanɔ eŋu. 12 Eye Samson gblɔ na wo be: “Meɖe kuku, mato adzo na mi. Ne mieɖe egɔme nam le kplɔ̃ɖoŋkeke adreawo me la, ekema matsɔ aklala biɖibiɖi wu blaetɔ̃ kple atsyɔ̃ɖowu blaetɔ̃ ana mi. 13 Ke ne miete ŋu ɖe egɔme nam o la, ekema miawo boŋ miana aklala biɖibiɖi wu blaetɔ̃ kple atsyɔ̃ɖowu blaetɔ̃m. Woɖo eŋu nɛ be: “To wò adzo la na mí, míedi be míasee.” 14 Eye wògblɔ na wo be: “Nuɖuɖu tso nuɖula me,Eye nu vivi tso ŋusẽtɔ me.”+ Womete ŋu ɖe adzo la gɔme o ŋkeke etɔ̃ sɔŋ. 15 Eye le ŋkeke enea gbe la, wogblɔ na Samson srɔ̃ be: “Ble srɔ̃wòa nu,+ ne wòaɖe adzoa gɔme na mí. Ne menye nenema o la, míatɔ dzo wò kple fofowò ƒe aƒe. Ðe miekpe mí va afi sia be yewoaxɔ míaƒe nunɔamesiwoa?” 16 Eya ta Samson srɔ̃ fa avi nɛ gblɔ be: “Ðeko nèlé fum, mèlɔ̃m o.+ Èto adzo na mía deviwo, ke mèɖe egɔme nam o.” Eɖo eŋu nɛ be: “Kpɔ ɖa, nyemeɖe egɔme na nye ŋutɔ fofonye kple danye gɔ̃ hã o. Ðe maɖe egɔme na wò ya?” 17 Ke enɔ avi fam nɛ le kplɔ̃ɖoŋkeke adreawo ƒe ŋkeke siwo susɔ la me. Mlɔeba le ŋkeke adrea gbe la, eɖe egɔme nɛ, elabena enɔ eƒom ɖe enu. Eye nyɔnua yi ɖaɖe adzo la gɔme na wo detɔwo.+ 18 Eya ta le ŋkeke adrea gbe, hafi ɣe naɖo to* la, dua me ŋutsuwo va gblɔ nɛ be: “Nu kae vivina wu anyitsi,Eye nu kae sesẽ wu dzata?”+ Eɖo eŋu na wo be: “Ne menye nye nyinɔe mietsɔ ŋlɔ nui o la,+Anye ne miete ŋu ɖe nye adzo la gɔme o.” 19 Eye Yehowa ƒe gbɔgbɔ do ŋusẽe,+ eye wòyi Askelon+ ɖawu ŋutsu blaetɔ̃ hetsɔ awu siwo wòɖe le wo ŋu la na adzogɔmeɖelaawo.+ Eye wòdo dziku vevie hetrɔ dzo yi fofoa ƒe me. 20 Ke wotsɔ Samson srɔ̃+ na ehati siwo nɔ eŋu le eƒe srɔ̃ɖegbea dometɔ ɖeka wòɖe.+\n^ Egɔmeɖeɖe tẽe, “nyɔnu aɖe si tso Filistitɔwo ƒe vinyɔnuwo dome.”\n^ Egɔmɖeɖe tẽe, “eyae sɔ le ŋkunyeme.”\n^ Agate ŋu afia, “hafi wòage ɖe xɔgã me.”


Nusi Ko Aɖee Ða!\nGbetakpɔxɔ—Tata Si Míesrɔ̃na | March 15, 2006\nGBE BUBU Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Polish Portuguese Romanian Setswana Shona Silozi Slovak Slovenian Swahili Tsonga Turkish Ukrainian Urdu\nŊUTSU aɖe si ŋkɔe nye Lazaro, kpakple nɔvianyɔnu Martha kple Maria, nɔ Betania, si nye du si didi tso Yerusalem gbɔ abe kilometa etɔ̃ ene. Gbeɖeka Lazaro dze dɔ vevie, evɔ wo xɔlɔ̃ Yesu menɔ anyi ɣemaɣi o. Lazaro nɔviawo tsi dzi vevie. Woɖo du ɖe Yesu. Ŋkeke eve le nyaa sese megbe la, Yesu dze mɔ yi Lazaro kpɔ ge ɖa. Le mɔa dzi la, Yesu gblɔ na eƒe nusrɔ̃lawo be yeyina be yeava nyɔ Lazaro tso alɔ̃ me. Nusrɔ̃laawo mese eƒe nyawo gɔme gbã o, eyata Yesu ɖe eme na wo be: “Lazaro ku.”—Yohanes 11:1-14.\nEsi Yesu ɖo Lazaro ƒe yɔdoa to la, egblɔ gbã be woamli kpe si wotsɔ xe yɔdoa la ɖa. Esi wòdo gbe ɖa vɔ la, edo ɣli gblɔ be: “Lazaro lee, do go!” Eye Lazaro do go. Efɔ ŋutsu sia si ku ŋkeke ene enye ma la ɖe tsitre.—Yohanes 11:38-44.\nLazaro ŋuti nuŋlɔɖia ɖee fia be tsitretsitsia koe nye nusi dzi woato aɖe ku ɖa keŋkeŋ. Gake ɖe wofɔ Lazaro ɖe tsitre nyateƒea? Biblia gblɔ be nu ŋutɔŋutɔe wònye dzɔ. Xlẽ nuŋlɔɖia le Yohanes 11:1-44, eye àkpɔ alesi nua dzɔe ŋutɔŋutɔ. Ðe nàte ŋu agblɔ be medzɔ oa? Ne ègblɔe nenema la, ekema màte ŋu aka ɖe nukunu siwo katã ŋu Biblia ƒo nu tsoe, si ƒe ɖee nye Yesu Kristo ŋutɔ ƒe tsitretsitsia, hã dzi o. Eye Biblia gblɔ be: “Ne Kristo metsi tre o la, miaƒe xɔse anye [dzodzro].” (Korintotɔwo I, 15:17) Ŋɔŋlɔawo me nufiafia vevi aɖee tsitretsitsia nye. (Hebritɔwo 6:1, 2) Gake nukae nya “tsitretsitsi” fia?\nNukae “Tsitretsitsi” Fia?\nLe Kristotɔwo ƒe Hela Ŋɔŋlɔawo me la, nya “tsitretsitsi” dze zi 40 kple edzivɔ. Helagbe me nya aɖe me woɖee tsoe, eye nusi wòfia ŋutɔŋutɔe nye “tsotso ake.” Hebrigbe me nya si wozãna nɛ gɔmee nye “ame kukuwo ƒe agbe nɔnɔ ake.” Gake ne ame ku ɖe, eƒe nukae woafɔ ɖe tsitre? Mate ŋu anye ŋutilãa o, elabena eƒaƒã hezu anyi. Menye ŋutilã ma kee woafɔ o, ke boŋ amesi ku la ŋutɔŋutɔe woafɔ. Eyata be woafɔ ame ɖe tsitre fia be woana wòagagbɔ agbe—woana eƒe nɔnɔmewo, alesi wòwɔa nui, kple nusiwo ɖe dzesi le eŋu la nagasu esi.\nEsi wònye Yehowa Mawu meŋlɔa nu be gbeɖe o ta la, masesẽ nɛ be wòaɖo ŋku nɔnɔme si nɔ amewo si hafi woku la dzi o. (Yesaya 40:26) Esi wònye Yehowae naa agbe ta la, ate ŋu agbɔ agbe amesi ku la ahawɔ ŋutilã yeye nɛ bɔbɔe. (Psalmo 36:10) Gawu la, Biblia gblɔ be ‘ele Yehowa Mawu dzrom’ vevie be yeafɔ ame kukuwo. (Hiob 14:14, 15) Edzɔa dzi na mí ŋutɔ be menye ɖekoe Yehowa ate ŋu afɔ ame kukuwo ɖe tsitre o, ke boŋ edi be yeawɔe hã.\nYesu Kristo hã wɔa akpa vevi aɖe le ame kukuwo fɔfɔ me. Ƒe ɖeka kple nu vi aɖe le Yesu ƒe subɔsubɔdɔa gɔme dzedze megbe la, egblɔ be: “Sigbe alesi Fofo la fɔa ame kukuwo ɖe tsitre, eye wògbɔa agbe wo la, nenema ke Vi la hã agbɔ agbe amesiwo wòlɔ̃na.” (Yohanes 5:21) Ðe nusi dzɔ le Lazaro gome meɖee fia be ŋusẽ le Yesu Kristo si, eye wòdi hã, be yeafɔ ame kukuwo oa?\nKe nya si wogblɔna be nane le mía me si yia edzi nɔa agbe le ku megbe ya ɖe? Le nyateƒe me la, tsitretsitsi ŋuti nufiafiaa kple luʋɔ alo gbɔgbɔ makumaku ƒe nukpɔsusua tsi tre ɖe wo nɔewo ŋu. Ne nane le mía me si nɔa agbe le ku megbe la, ɖe wòagahiã be woafɔ ame kukuwoa? Marta mexɔe se be esi ye nɔvi Lazaro ku la, eyi edzi nɔ agbe le gbɔgbɔmexexe aɖe me o. Exɔ tsitretsitsia boŋ dzi se. Esi Yesu gblɔ nɛ be: “Nɔviwò la atsi tre” la, Marta ɖo eŋu be: “Menyae bena, atsi tre le tsitretsitsi la me le nuwuwuŋkeke la dzi.” (Yohanes 11:23, 24) Eye esi wofɔ Lazaro ɖe tsitre la, megblɔ be yenɔ agbe le afi bubu aɖeke o. Ðe wòku. Biblia gblɔ be: “Kukuawo menya naneke o . . . Nuwɔwɔ alo tamebubu, sidzedze alo nunya mele tsiẽƒe [alo yɔdo me], afisi yi ge nala o.”—Nyagblɔla 9:5, 10.\nEyata Biblia gblɔ be tsitretsitsia koe nye nusi dzi woato aɖe ku ɖa. Gake le ame gbogbo siwo ku dome la, amekawoe woafɔ ɖe tsitre, eye woafɔ ɖe tsitre yi afika?\nAmekawoe Woafɔ Ðe Tsitre?\nYesu gblɔ be ‘gaƒoƒo gbɔna, le esi me amesiwo katã le ŋkuɖodziyɔdowo me la ase yeƒe gbe, eye woado go.’ (Yohanes 5:28, 29) Le ŋugbedodo sia nu la, woafɔ amesiwo le ŋkuɖodziyɔdowo me—amesiwo dzi Yehowa ɖoa ŋkui—la ɖe tsitre. Eyata biabia lae nye: Le ame gbogbo siwo ku dome la, amekawo dzie Yehowa ɖoa ŋkui ŋutɔŋutɔ be yeafɔ ɖe tsitre?\nBiblia-gbalẽ si nye Hebritɔwo ta 11 yɔ ŋutsu kple nyɔnu siwo subɔ Mawu nuteƒewɔwɔtɔe va yi. Woafɔ woa kple Mawu subɔla wɔnuteƒe siwo ku eteƒe medidi o la siaa ɖe tsitre. Ke amesiwo mewɔ Mawu ƒe nudidi dzɔdzɔewo dzi o, ɖewohĩ le esi womenya nu tso wo ŋu o ta ya ɖe? Ðe Mawu aɖo ŋku woawo hã dzia? Ẽ, Mawu ɖoa ŋku wo dometɔ geɖe dzi, elabena Biblia do ŋugbe be: “Tsitretsitsi li na ame dzɔdzɔewo kple ame madzɔmadzɔwo siaa.”—Dɔwɔwɔwo 24:15.\nGake menye amesiwo katã nɔ agbe kpɔ lae woafɔ ɖe tsitre o. Biblia gblɔ be: “Ne míexɔ nyateƒe ƒe sidzedze la, hafi bua wɔ nuvɔ̃ la, vɔsasa ɖe nuvɔ̃wo ta megali o, ke boŋ vɔvɔ̃mɔkpɔkpɔ na ʋɔnudɔdrɔ̃ . . . koe li.” (Hebritɔwo 10:26, 27) Ame aɖewo wɔ nuvɔ̃ si womatsɔ ake o. Womele Hades (si nye ameƒomea ƒe yɔdo) me o, ke boŋ wole Gehenna, si nye tsɔtsrɔ̃ gbidii ƒe kpɔɖeŋu. (Mateo 23:33) Gake ele be míakpɔ nyuie be míagasusui agblɔ be woafɔ ame aɖe ɖe tsitre godoo alo womafɔe o. Mawue atso nya me le ema ŋu. Eyae nya amesiwo le Hades kple amesiwo le Gehenna. Mía tɔ koe nye be míawɔ Mawu ƒe lɔlɔ̃nu.\nAmekawoe Woafɔ Ðe Tsitre Ayi Dziƒo?\nYesu Kristo ƒe tsitretsitsi ye ɖe dzesi wu. “Wowui le ŋutilã gome, ke wogbɔ agbee le gbɔgbɔ gome.” (Petro I, 3:18) Womefɔ ame aɖeke alea tɔgbe kpɔ o. Yesu ŋutɔ gblɔ be: “Amea ɖeke melia yi dziƒo kpɔ o, negbe amesi ɖi tso dziƒo va ko, eyae nye Amegbetɔvi, si le dziƒo.” (Yohanes 3:13) Le nyateƒe me la, Amegbetɔvi lae nye ame gbãtɔ si wofɔ wònye gbɔgbɔmeme. (Dɔwɔwɔwo 26:23) Wofɔ ame bubuwo hã nenema ke. Ŋɔŋlɔawo gblɔ be: “Amesiame le ye ŋutɔ ƒe ɖoɖo nu: Gbãtɔ enye Kristo; emegbe la amesiwo le Kristo me le eƒe vavagbe la.”—Korintotɔwo I, 15:23.\nWoafɔ ame ʋɛ aɖewo—“amesiwo le Kristo me”—ɖe tsitre woayi dziƒo le tameɖoɖo tɔxɛ aɖe ta. (Romatɔwo 6:5) Woa kple Kristo “woaɖu fia [ɖe] anyigba la dzi.” (Nyaɖeɖefia 5:9, 10) Hekpe ɖe eŋu la, woanye nunɔlawo le susua nu be woakpɔ gome le nusiwo nuvɔ̃ si ƒe dome míenyi tso ame gbãtɔ Adam gbɔ, gblẽ la ɖeɖeɖa me. (Romatɔwo 5:12) Amesiwo anye fiawo kple nunɔlawo kpe ɖe Kristo ŋu la ƒe xexlẽmee nye 144,000. (Nyaɖeɖefia 14:1, 3) Ŋutilã ka ƒomevie wonana wo ne wofɔ wo ɖe tsitre? Biblia gblɔ be woxɔa “gbɔgbɔŋutilã.” Esia awɔe be woate ŋu anɔ agbe le dziƒo.—Korintotɔwo I, 15:35, 38, 42-45.\nƔekaɣie wofɔa amesiwo ayi dziƒo la ɖe tsitre? Korintotɔwo I, 15:23 ɖo eŋu be woafɔ wo ‘le Kristo ƒe anyinɔɣi.’ Nusiwo le dzɔdzɔm le xexeame tso ƒe 1914 dzi ɖee fia be Kristo ƒe anyinɔnɔ kple “xexeame ƒe nuwuwu” dze egɔme le ƒe ma me. (Mateo 24:3-7) Eyata míate ŋu aƒo nya ta be wodze Kristotɔ wɔnuteƒewo fɔfɔ yi dziƒo gɔme xoxo, togbɔ be míekpɔnɛ o hã. Ema fia be wofɔ apostoloawo kple Kristotɔ gbãtɔwo yi dziƒo. Ke Kristotɔ siwo si kakaɖedzi le be yewoayi dziƒo, evɔ wogale agbe fifia ya ɖe? Wofɔa wo “le aɖabaƒoƒo ɖeka me” ne wonya ku teti ko. (Korintotɔwo I, 15:52) Esi wònye woafɔ ame ʋɛ siwo nye 144,000 la do ŋgɔ na ame gbogbo siwo woafɔ va anyigba dzi ta la, woyɔa woƒe tsitretsitsia be “tsitretsitsi gbãtɔ.”—Nyaɖeɖefia 20:6; Filipitɔwo 3:11.\nAmekawoe Woafɔ Ðe Tsitre Ava Anyigba Dzi?\nŊɔŋlɔawo gblɔ be woafɔ amesiwo ku la ƒe akpa gãtɔ ava anyigba dzi. (Psalmo 37:29; Mateo 6:10) Esi apostolo Yohanes nɔ nu ƒom tso ŋutega wɔdɔɖeamedzi aɖe si wòkpɔ ku ɖe amesiwo woafɔ ɖe tsitre ŋu la, eŋlɔ be: “Atsiaƒu ɖe ame kuku, siwo le eme la, hena, eye ku kple tsiẽƒe woɖe ame kuku, siwo le wo si la, hena, eye wodrɔ̃ ʋɔnu amesiame ɖe eƒe dɔwɔwɔwo nu. Eye wotsɔ ku kple tsiẽƒe ƒu gbe ɖe dzota la me. Dzota sia enye ku evelia.” (Nyaɖeɖefia 20:11-14) Mawu ɖoa ŋku amesiwo le Hades, alo Sheol—si nye ameƒomea ƒe yɔdo me—la dzi. Woaxɔ wo dometɔ ɖesiaɖe le ku si me. (Psalmo 16:10; Dɔwɔwɔwo 2:31) Eye woanɔ te ɖe nusiwo wowɔ le woƒe tsitretsitsia megbe dzi adrɔ̃ ʋɔnu wo. Ekema nukae adzɔ ɖe ku kple tsiẽƒe ŋutɔ dzi? Woatsɔ wo aƒu gbe ɖe “dzota la” me. Esia fia be ku si ƒe dome míenyi tso Adam gbɔ la magakpɔ ŋusẽ aɖeke ɖe mía dzi o.\nWò ya de ŋugble le mɔkpɔkpɔ dodzidzɔname si tsitretsitsia nana amesiwo ƒe ame veviwo ku ŋu kpɔ! Esi Yesu fɔ Nain-hosi la ƒe tenuvi la ɖe tsitre la, dzi anya dzɔe ŋutɔ! (Luka 7:11-17) Eye Biblia gblɔ be esi Yesu fɔ nyɔnuvi ƒe-12-vi aɖe ɖe tsitre la, edzilawo kpɔ dzidzɔ wògbɔ eme. (Marko 5:21-24, 35-42; Luka 8:40-42, 49-56) Le xexe yeye si ŋugbe Mawu do me la, dzi adzɔ mí ŋutɔ ne wofɔ míaƒe ame veviwo na mí!\nDɔ kae tsitretsitsia ŋuti nyateƒea nyanya awɔ ɖe mía dzi fifia? The World Book Encyclopedia gblɔ be: “Ame akpa gãtɔ vɔ̃a ku, eye womedina be yewoabu eŋu o.” Nukatae? Elabena ame geɖe bua ku be enye nu manyatalenu si wòle be woavɔ̃. Nɔnɔme si me ame kukuwo le nyanya kple tsitretsitsi mɔkpɔkpɔa ƒe mía si nɔnɔ ate ŋu ade dzi ƒo na mí ne míedze ŋgɔ “futɔ mamletɔ, si . . . enye ku.” (Korintotɔwo I, 15:26) Sidzedze sia ana wòanɔ bɔbɔe na mí be míado dzi ne mía xɔlɔ̃ alo ƒometɔ vevi aɖe ku.\nƔekaɣie woate amewo fɔfɔ va anyigba dzii? Ŋutasesẽ, dzrewɔwɔ, kple ʋukɔkɔɖi xɔ anyigba dzi, eye wole ɖi ƒom yame hã. Ne woafɔ ame kukuwo woagava nɔ agbe le nɔnɔme siawo me le anyigba dzi la, dzidzɔ si woakpɔ la manɔ anyi eteƒe nadidi o. Gake Wɔla la do ŋugbe be eteƒe madidi o, yeatsrɔ̃ xexe sia si le Satana ƒe ŋusẽ te. (Lododowo 2:21, 22; Daniel 2:44; Yohanes I, 5:19) Mawu ƒe tameɖoɖo na anyigba ava eme kpuie. Ekema le Mawu ƒe xexe yeyea me la, ame miliɔn akpe geɖe siwo ku fifia la afɔ ɖe tsitre.\nWoafɔ kukuawo dometɔ akpa gãtɔ va anyigba dzi\nKu—Nu Dziŋɔ Ŋutɔ Aɖee Wònye!\n“Ʋu Xɔasi” Wotsɔ Ðe Mí\nKpɔɖeŋu Drama aɖe si Ŋu Viɖe Le na Mí\nNya Vevi Siwo Tso Hiob ƒe Agbalẽ Me\nSubɔsubɔ le Dutagbe Hame Me\n“Amesiame Atsɔ Ye Ŋutɔ Ƒe Agba”\nDziɖuha La me Tɔ Yeyewo\nÐe Ðokuiwò Ða Le Alakpasubɔsubɔ Ŋu!\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA March 15, 2006\nGBETAKPƆXƆ—TATA SI MÍESRƆ̃NA March 15, 2006


GBE BUBU Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Greek Hiligaynon Hungarian Igbo Italian Korean Lithuanian Malagasy Polish Portuguese Romanian Setswana Shona Silozi Slovak Slovenian Swahili Tsonga Turkish Ukrainian\nÐIKEKE mele eme o be èkpɔ dadi aɖe wòmlɔ anyi dziɖeɖitɔe kpɔ. Anyo ŋutɔ ne míawo hã míate ŋu aɖe dzi ɖi nenema! Gake ame akpa gãtɔ mekpɔa dziɖeɖi le agbe me o, eye ne wokpɔe hã la, menɔa anyi didina o. Nukatae wòle nenema?\nEsi míenye ame madeblibowo, míewɔa vodada, eye ele be míanɔ te ɖe ame bubuwo hã ƒe blibomademade nu tae. Gawu la, míele ɣeyiɣi si Biblia yɔ be “ŋkeke mamlɛawo,” siwo me ‘nɔnɔ sesẽ’ la me. (Timoteo II, 3:1-5) Togbɔ be míetsia dzi ɖe naneke ŋu esi míenye ɖeviwo o hã, fifia ya mía dometɔ akpa gãtɔ le fu kpem vevie le ‘ɣeyiɣi siawo siwo me nɔnɔ sesẽ’ ta. Ðe wòanya wɔ be míaɖe dzi ɖi le ɣeyiɣi siawo mea?\nDe dzesii be Ŋɔŋlɔawo megblɔ be ɣeyiɣi siawo me manya nɔ o, ke boŋ be wo me nɔnɔ asesẽ. Míate ŋu ato wo me ne míewɔ ɖe Biblia ƒe gɔmeɖosewo dzi. Ðewohĩ míate ŋu akpɔ míaƒe kuxiawo gbɔ ɣesiaɣi ya o, gake míate ŋu aɖe dzi ɖi vaseɖe afi aɖe ya teti. Mina míadzro gɔmeɖose siawo dometɔ etɔ̃ me akpɔ.\nNya Amesi Nènye Nyuie\nBe míakpɔ dziɖeɖi la, ele be míanya mía ŋutɔwo kple ame bubuwo ƒe gbɔdzɔgbɔdzɔwo. Le lɛta si apostolo Paulo ŋlɔ na Romatɔwo me la, egblɔ be: “Wo katã wɔ nuvɔ̃, eye Mawu ƒe ŋutikɔkɔe hiã wo tim.” (Romatɔwo 3:23) Yehowa ƒe ŋutikɔkɔe gɔme sese sesẽna na mí ŋutɔ. Eƒe kpɔɖeŋu ɖekae nye nyateƒenya tẽ sia si le Mose I, 1:31, be: “Mawu kpɔ nusiwo katã wòwɔ la, eye kpɔ ɖa, wonyo ŋutɔ.” Ɣesiaɣi si Yehowa tiae be yeaɖo ŋku nusiwo yewɔ dzi la, ate ŋu agblɔ be “wonyo ŋutɔ.” Gake amegbetɔ aɖeke ya mate ŋu agblɔ be nusianu si yewɔna la nyo ŋutɔ o. Míaƒe gbɔdzɔgbɔdzɔwo nyanya ye nye nu gbãtɔ si akpe ɖe mía ŋu míaɖe dzi ɖi. Gake nu bubu aɖe hã hiã. Ehiã be míase alesi Yehowa bua míaƒe gbɔdzɔgbɔdzɔwoe gɔme eye míalɔ̃ ɖe edzi.\nHelagbe me nya si gɔme woɖe be “nuvɔ̃” fia be “woada ƒu le nane me.” Le kpɔɖeŋu me: Tsɔe be ame aɖe di be yeaxɔ nunana aɖe, eye ebia be wòada aŋutrɔ wòatɔ nane hafi axɔ nunanaa. Aŋutrɔ etɔ̃ le esi. Eda gbãtɔa, gake afisi aŋutrɔa tɔ la didi tso nua gbɔ meta ɖeka. Edidi aŋutrɔ evelia nyuie hafi dae, gake afisi eya hã dze la didi sentimeta 30 tso nua gbɔ. Egbugbɔ didi aŋutrɔ mamlɛa nyuie wu hedae, gake eya hã dze teƒe si didi sentimeta 2 pɛ ko tso nua gbɔ. Etɔe kloe, gake esi metɔe o koa, metɔe o.\nMí katã míele abe aŋutrɔdala léblanui ma si ƒe mo da tu la ene. Ɣeaɖewoɣi la, ewɔna na mí be míeda ƒu le nu geɖe me. Ɣebubuɣiwo la, míedzea agbagba vevie, gake míegadana ƒuna koe. Esi wònye míedzea agbagba vevie, gake gbeɖegbeɖea koe ta la, dzi ɖena le mía ƒo. Azɔ mina míagatrɔ ɖe aŋutrɔdalaa ƒe kpɔɖeŋua ŋu.\nEsi eƒe asi mesu nunanaa dzi o ta la, etrɔ kpoo dziɖeleameƒotɔe. Kasia amesi le wɔnaa dzi kpɔm la yɔe hetsɔ nunana aɖe nɛ, hegblɔ nɛ be: “Mele nunana sia tsɔm na wò elabena melɔ̃ wò, eye mekpɔ alesi nèku kutrii.” Dzidzɔ va aƒe!\nẼ, dzidzɔ va aƒe! Amesiame si axɔ ‘nunana’ si nye agbe mavɔ nɔnɔ le blibodede me la ase le eɖokui me abe aŋutrɔdala sia ene. (Romatɔwo 6:23) Ema megbe la, nusianu si woawɔ la anyo—‘womagada aƒu’ azɔ o. Woaɖe dzi ɖi bliboe. Gake hafi ɣemaɣi naɖo la, míate ŋu aɖe dzi ɖi ne nukpɔsusu nyui ma le mía si ɖe mía ŋutɔwo kple ame bubuwo ƒe gbɔdzɔgbɔdzɔwo ŋu.\nDzitsitsi Mele Agbea Ŋu O\nNyateƒee wònye be nusianu xɔa ɣeyiɣi. Gake ɖe mèkpɔe be esesẽna be ame naɖe dzi ɖi ne edze abe nane si wòle mɔ kpɔm na mele vavam kaba o ene, alo ne ele nɔnɔme madeamedzi aɖe me tom wòxɔ ɣeyiɣi wu alesi wòsusui oa? Ke hã, ame aɖewo te ŋu ɖe dzi ɖi le nɔnɔme siawo tɔgbe me. Bu Yesu ƒe kpɔɖeŋua ŋu kpɔ.\nHafi Yesu nava anyigba dzi la, eɖo kpɔɖeŋu nyui aɖe le toɖoɖo me. Gake anyigba dzi afisiae “wòsrɔ̃ toɖoɖo le.” Le mɔ ka nu? “Le fu, siwo wòkpe la me.” Do ŋgɔ na eƒe anyigba dzi vava la, ekpɔ amewo wonɔ fu kpem, gake eya ŋutɔ mekpe fu kpɔ o. Esime wònɔ anyigba dzi la, eto nɔnɔme sesẽ geɖe me, vevietɔ tso eƒe nyɔnyrɔxɔɣi le Yordan-tɔsisia me vaseɖe eƒe ku me le Golgata. Míenya nusianu tso alesi ‘wowɔ Yesu bliboe’ le go sia me ŋu o, gake míenya ya be exɔ ɣeyiɣi.—Hebritɔwo 5:8, 9.\nYesu kpɔ dzidzedze elabena eƒe susu nɔ “dzidzɔ, si woɖo ɖi nɛ,” si nye eƒe nuteƒewɔwɔ teƒe ɖoɖo, la ŋu. (Hebritɔwo 12:2) Ke hã, ɣeaɖewoɣi la, etsɔ “kukuɖeɖewo . . . ɣlidodo sesĩ kple aɖatsiwo” do gbe ɖae. (Hebritɔwo 5:7) Ate ŋu adzɔ be míawo hã míado gbe ɖa nenema ɣeaɖewoɣi. Aleke Yehowa bua esia? Mawunyakpukpui ma ke gblɔ be Yehowa ɖo to se Yesu ƒe gbedodoɖaa. Mawu ase míawo hã míaƒe gbedodoɖawo. Aleke míewɔ nya?\nEsi Yehowa nya míaƒe gbɔdzɔgbɔdzɔwo, eye wòkpena ɖe mía ŋu tae. Mía dometɔ ɖesiaɖe kple afisi wòate ŋu ado dzi ase ɖo. Benintɔwo doa lo be: “Ne tɔ ɖɔ akpa la, ate ŋu alé akpɔkplɔwo kura gɔ̃ hã.” Yehowa nya afisi míate ŋu ado dzi ase ɖo wu mía ŋutɔwo gɔ̃ hã. Ekpena ɖe mía ŋu lɔlɔ̃tɔe hekpɔa nublanui na mí eye wòvea mía nu “hena mía xɔxɔ le hiahiãgbe.” (Hebritɔwo 4:16) Ekpe ɖe Yesu ŋu alea, eye ewɔe na ame gbogbo aɖewo hã. De ŋugble tso alesi Mawu kpe ɖe Monika ŋu le go sia mee ŋu kpɔ.\nEsi Monika nɔ tsitsim la, kuxi aɖeke meɖea fu nɛ o, eye wònye dzidzɔme si nɔ lãmesẽ me. Le ƒe 1968, esime mekpɔ xɔ ƒe 25 haɖe o la, elulu ŋutɔ esi wokpɔe be ʋukamexexedɔ le eŋu, si ana eƒe akpa ɖeka natu mlɔeba. Esia na eƒe agbenɔnɔ trɔ keŋkeŋ, si na wòva hiã be wòawɔ tɔtrɔ geɖe le ɣeyiɣiawo katã ƒe subɔsubɔdɔ si wɔm wònɔ ŋu. Monika nyae be dɔa ava nɔ nyanyram ɖe edzi vivivi. Egblɔ le ƒe 16 megbe be: “Womekpɔ kpɔ atike na nye dɔlélea o, eye ɖewohĩ womakpɔ atike nɛ o vaseɖe esime Mawu nawɔ nuwo katã yeyee.” Elɔ̃ ɖe edzi be mele bɔbɔe kura o. Egblɔ be: “Togbɔ be xɔ̃nyewo gblɔna be mekpɔtɔ nye dzidzɔme abe alesi menɔ tsã ene hã la, . . . xɔ̃nye kplikplikpliwo ya nya be ɣeaɖewoɣi la, metsɔnɛ na avi hehehe.”\nGake egblɔ be: “Mesrɔ̃ alesi magbɔ dzi ɖi, eye ne ɖekoe nye dɔa ka ɖe eme vie ko gɔ̃ hã la, mekpɔa dzidzɔ. Esi meva kpɔe dze sii be amegbetɔwo mate ŋu awɔ naneke le dɔléle siwo vaa wo dzi ŋu o ta la, mía kple Yehowa dome va le kplikplikpli wu. Yehowa ɖeka koe ate ŋu ayɔ dɔ mí keŋkeŋ.” Yehowa kpe ɖe Monika ŋu wòkpɔtɔ ɖe dzi ɖi hele ɣeyiɣiawo katã ƒe subɔsubɔdɔa wɔm ƒe 40 sɔŋ enye esia.\nEle eme baa be mele bɔbɔe be ame nato nɔnɔme siwo le abe Monika tɔ ene me o ya. Gake kakaɖedzi le eŋu be ne ènyae be nuwo ate ŋu axɔ ɣeyiɣi geɖe wu alesi nèsusui la, ana nàɖe dzi ɖi. Wò hã àte ŋu aka ɖe edzi be Yehowa akpe ɖe ŋuwò “le hiahiãgbe.”\nMègatsɔ Ðokuiwò Nɔ Sɔsɔm Kple Ame Bubuwo O—Ðo Taɖodzinu Siwo Gbɔ Nàte Ŋu Aɖo\nAmesiame to vovo tso nɔvia gbɔ. Ame aɖeke meli si sɔ kpli wò pɛpɛpɛ o. Wodoa lo be: “Asibidewo katã mesɔ o.” Movidzɔdzɔe wòanye be woatsɔ asibide aɖe asɔ kple nɔvia. Màdi be Yehowa nàtsɔ ye asɔ kple ame bubu o, eye mawɔ nu ma gbeɖe hã o. Gake amegbetɔwo ya dina be yewoatsɔ yewo ɖokui asɔ kple ame bubuwo, eye esia ana woatsi dzimaɖi. Kpɔ alesi Yesu wɔ esia ƒe kpɔɖeŋu nyui aɖee ɖa, abe alesi wòdze le Mateo 20:1-16 ene.\nYesu gblɔ “aƒetɔ” aɖe si hiã dɔwɔlawo le eƒe weinbɔ me la ŋu nya. Aƒetɔa kpɔ ŋutsu aɖewo siwo si dɔ aɖeke menɔ o, eye wòxɔ wo “ŋdikanya,” ɖewohĩ ŋdi ga 6, be woawɔ dɔ na ye. Woa kple aƒetɔa wolɔ̃ ɖe edzi be ne wowɔ dɔ gaƒoƒo 12 la, wòaxe denario ɖeka na wo. Ðikeke mele eme o be dzi dzɔ ŋutsuawo be yewokpɔ dɔ, eye be woaxe ŋkeke ɖeka ƒe ga na yewo. Emegbe aƒetɔa kpɔ ŋutsu bubu siwo hã menɔ dɔ aɖeke wɔm o la hexɔ wo be woawɔ dɔ na ye, ɖewo ŋdi ga 9, ɖewo ŋdɔ ga 12, ɖewo hã ɣetrɔ ga 3, eye exɔ ame bubuwo ɣetrɔ ga 5 kura gɔ̃ hã. Ame mamlɛ siawo dometɔ aɖeke mawɔ dɔ gaƒoƒo 12 o. Aƒetɔa do ŋugbe na dɔwɔla siawo be “nusi ke anyo” lae yeana wo, eye wolɔ̃ ɖe edzi.\nEsi wokpã la, aƒetɔa gblɔ na eƒe dɔla si kpɔa ga dzi be wòaxe fe na dɔwɔlaawo. Egblɔ nɛ be wòayɔ dɔwɔlawo katã eye wòaxe fe na amesiwo va mamlɛa gbã. Gaƒoƒo ɖeka koe amesiawo wɔ dɔ, gake nukutɔe la, woxe ŋkeke blibo ƒe fe na wo. Míate ŋu abu dze si ɖom dɔwɔlaawo anɔ le wo nɔewo dome ŋu. Amesiwo wɔ dɔ gaƒoƒo 12 la susu be yewoƒe fetu asɔ gbɔ sã wu wo tɔ. Gake fetu ma ke koe woawo hã woxɔ.\nAleke wowɔ nui? “Esi woxɔe la, woli liʋiliʋi le aƒetɔ la ŋuti gblɔ bena: Ame mlɔetɔ siawo wɔ dɔ gaƒoƒo ɖeka ko, eye nèwɔ wo wosɔ kpli mí, amesiwo kpe hiã ŋkeke blibo la katã, eye ŋdɔkutsu ɖu mí la.”\nGake aƒetɔa ya mekpɔe nenema o. Egblɔ na wo be fetu si dzi yewolɔ̃ ɖo lae yexe na wo, yemeɖe ɖeke le edzi o. Eɖoe be yeaxe ŋkeke blibo ƒe fe na dɔwɔla bubuawo, evɔ womenɔ mɔ kpɔm nɛ nenema o. Le nyateƒe me la, womexe fe na ame aɖeke wòle sue wu esi dzi wolɔ̃ ɖo o; ame aɖewo xɔ wu esi wonɔ mɔ kpɔm na kura gɔ̃ hã. Eyata aƒetɔa bia be: “Alo ɖe mɔ mele asinye bena, mawɔ nusi nye tɔnye la ŋuti dɔ, alesi melɔ̃ o mahã?”\nAzɔ tsɔe be woxe fe na amesiwo va dɔa me gbã, eye wodzo enumake. Woakpɔ dzidzɔ godoo. Esi wokpɔe be woxe fe sɔsɔe na yewo kple amesiwo mewɔ dɔ de yewo nu o la tae woli liʋiliʋia ɖo. Esia na wodo dziku heli liʋiliʋi le aƒetɔa ŋu, evɔ ne menye ɖe nuwo va yi alea o la, anye ne ɖe woada akpe geɖe nɛ be ena dɔ yewo hafi.\nKpɔɖeŋu sia ɖe nusi dzɔna ne míetsɔ mía ɖokui le sɔsɔm kple ame bubuwoe la fia. Ne èdea ŋugble le ƒomedodo si le mia kple Yehowa dome ŋu, eye nèdaa akpe ɖe yayra siwo wònana wò ta la, àɖe dzi ɖi. Mègatsɔ wò nɔnɔmea nɔ sɔsɔm kple ame bubuwo tɔ o. Ne ewɔ na wò be Yehowa yraa ame aɖewo wu wò la, kpɔ dzidzɔ kpli wo.\nGake Yehowa le nane dim tso asiwò? Nukae? Galatiatɔwo 6:4 gblɔ be: “Amesiame nado ye ŋutɔ ƒe dɔwɔwɔ akpɔ, ekema akpɔ nu aƒo adegbe le ye ŋutɔ ɖokui ɖeɖeko me.” Ne míagblɔe bubui la, ɖo taɖodzinu siwo gbɔ nàte ŋu aɖo la na ɖokuiwò. Ðo nusiwo nàte ŋu awɔ ŋutɔŋutɔ, eye nàwɔe hã. Ne taɖodzinua gbɔ anya ɖo, eye nète ŋu ɖo egbɔ la, ekema “[àkpɔ] nu aƒo adegbe.” Wò dzi adze eme.\nTeƒeɖoɖowo Li Nàva Kpɔ\nGɔmeɖose etɔ̃ siwo me míedzro la ɖee fia be Biblia me gɔmeɖosewo dzi wɔwɔ ate ŋu ana nàɖe dzi ɖi togbɔ be míele ŋkeke mamlɛawo me eye míenye ame madeblibowo hã. Le wò gbesiagbe Biblia xexlẽ me la, ɖe manyo be nàdi gɔmeɖose siawo, woɖale tẽ alo wodze le ŋutinya alo kpɔɖeŋu aɖewo me oa?\nNe èkpɔ be yemegate ŋu va le dzi ɖem ɖi o la, dze agbagba nàdi nusi gbɔ wòtso. Emegbe di gɔmeɖose siwo ate ŋu akpe ɖe ŋuwò nàkpɔ kuxia gbɔ. Le kpɔɖeŋu me, àte ŋu adzro agbalẽ si nye “All Scripture Is Inspired of God and Beneficial” * (“Toute Écriture est inspirée de Dieu et utile”) ƒe axa 110-11 me. Wodzro Lododowo ƒe agbalẽa me le afima, eye àkpɔ gɔmeɖose kple aɖaŋuɖoɖo gbogbo aɖewo siwo le tanya 12 te. Nyatakaka nyui geɖe le The Watch Tower Publications Index* kple Watchtower Library si le CD-ROM* dzi hã me. Ne èzãa wo edziedzi la, àva bi ɖe gɔmeɖosewo kpɔkpɔ me.\nƔeyiɣi aɖe gbɔna si me Yehowa ana amesiwo dze la nakpɔ agbe mavɔ le paradisonyigba dzi le blibodede me. Wo katã woaɖe dzi ɖi bɔkɔɔ ɣemaɣi.\n^ mm. 30 Yehowa Ðasefowoe ta wo.\n“Wo katã wɔ nuvɔ̃, eye Mawu ƒe ŋutikɔkɔe hiã wo tim.” —Romatɔwo 3:23\nYesu ‘srɔ̃ toɖoɖo le fu siwo wòkpe la me.’—Hebritɔwo 5:8, 9\n“Akpɔ nu aƒo adegbe le ye ŋutɔ ɖokui ɖeɖeko me, eye menye le ame bubu me o.”—Galatiatɔwo 6:4


Ale Si Nàwɔ Wò Kple Dziwòlawo Dome Nanɔ Nyuie | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Bambara Bissau Guinean Creole Brazil Tokunɔgbe Bulgarian Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Greek Gun Hebrew Hiligaynon Hungarian Iban Iloko Indonesian Isoko Italian Japanese Kazakh Kazakh (Arabic) Kikaonde Kinyarwanda Kirghiz Kirundi Korean Lingala Lithuanian Malagasy Malay Malayalam Maltese Moore Myanmar Norwegian Nzema Papiamento (Curaçao) Polish Portuguese Portuguese (Portugal) Punjabi Quichua (Chimborazo) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tatar Telugu Tetun Dili Thai Tsonga Turkish Turkmen Ukrainian Vietnamese Wolof Xhosa Yoruba Zulu\nMasɔmasɔwo ŋuti dodokpɔ\nNu siwo gbɔ masɔmasɔwo tsona\nWò kple dziwòlawo dometɔ ka domee masɔmasɔ ɖona zi geɖe?\nÐe masɔmasɔwo ɖoa mia dome edziedzia?\nAleke gbegbe masɔmasɔa nu sẽnae?\nMíetea ŋu kpɔa egbɔ kaba le ŋutifafa me.\nMíetea ŋu kpɔa egbɔ, gake ehiãna be míahe nya geɖe hafi.\nMíetea ŋu kpɔa egbɔ o—ne míehe nya geɖe hã.\nNe edze abe wò kple dziwòlawo dome mele nyuie o ene la, awɔ na wò be ele be woawo boŋ nawɔ nane tso nɔnɔmea ŋu. Abe ale si míele ekpɔ ge ene la, afɔ aɖewo li nàte ŋu aɖe ale be masɔmasɔwo naganɔ mia dome ɖom kabakaba o, eye ne woɖo mia dome hã la, wo nu masẽ akpa o. Gbã la, bu nya sia ŋu . . .\nTamebubu. Ne èle tsitsim la, àva nɔ nuwo ŋu bum geɖe wu ale si nèwɔnɛ le ɖevime. Àva nɔ nuwo gɔme sem le mɔ bubuwo nu, eye nu siawo dometɔ aɖewo ate ŋu ana be masɔmasɔwo naɖo wò kple dziwòlawo dome. Ke hã, Biblia gblɔ be: “Bu fofowò kple dawò.”—2 Mose 20:12.\nNyateƒenya: Ebia nuteƒekpɔkpɔ kple aɖaŋu be ame eve ƒe susu nato vovovo na wo nɔewo tɔ, gake mahe masɔmasɔ ade wo dome o.\nAblɔɖe. Ne èle tsitsim la, anɔ eme be dziwòlawo anɔ ablɔɖe geɖe nam wò. Gake kuxiae nye be ɖewohĩ womana ablɔ si si nu nèdi alo ana wò kaba abe ale si nèdi ene o, eye esia ate ŋu ahe masɔmasɔwo vɛ. Ke hã, Biblia gblɔ be: “Miɖo to mia dzilawo.”—Efesotɔwo 6:1.\nNyateƒenya: Zi geɖe la, ablɔɖe si si nu dziwòlawo ana wò la anɔ te ɖe ale si nèle ablɔɖe si wona wò xoxo la ŋu dɔ wɔmee dzi.\nDa wò susu ɖe akpa si wòle be nàwɔ dzi. Mègatsɔ fɔbubua katã da ɖe dziwòlawo dzi o, ke bu nu si nàwɔ be ŋutifafa nanɔ mia dome la ŋu boŋ. Sɔhɛ aɖe si ŋkɔe nye Jeffrey gblɔ be: “Zi geɖe la, menye nya si dziwòlawo gblɔ gbɔ koe masɔmasɔawo tsona o, ke ale si nèɖoa eŋu hã wɔa akpa aɖe. Nyaŋuɖoɖo tufafatɔe wɔa akpa vevi aɖe le ŋutifafawɔwɔ me.”\nBiblia gblɔ be: ‘Ne wòanye nu si atso mia gbɔ la, minɔ anyi kple amewo katã le ŋutifafa me.’—Romatɔwo 12:18.\nÐo to. Samantha, si xɔ ƒe 17, gblɔ be: “Toɖoɖoe nye nu sesẽtɔ kekeake nam. Gake mekpɔe dze sii hã be ne dziwòlawo kpɔe be èle to ɖom yewo la, ate ŋu anɔ bɔbɔe be woaɖo to wò hã.”\nBiblia gblɔ be: ‘Ðe abla le nusese me, nànɔ blewu le nuƒoƒo me.’—Yakobo 1:19.\nMasɔmasɔ le ko abe dzo ene—ne womelé enu o la, agblẽ nu\nMibu nuwo ŋu abe hadɔwɔlawo ene. Mikpɔ nyawo gbɔ ɖekae abe hadɔwɔlawo ene abe ale si ko fefewɔha ɖeka me tɔwo wɔa nu ene. Mègada fɔbubua ɖe dziwòlawo dzi o, ke kpe asi ɖe wo ŋu miakpɔ nyawo gbɔ boŋ. Ðekakpui aɖe si ŋkɔe nye Adam gblɔ be: “Ne masɔmasɔwo do mo ɖa la, dzilawo dina be yewoawɔ nu si wosusu be ade yewo via dzi, eye wo via hã dina be yeawɔ nu si eya ŋutɔ susu be ade ye dzi. Eya ta le mɔ aɖe nu la, taɖodzinu ɖeka ko minyam wo katã wole hafi.”\nBiblia gblɔ be: ‘Ti nu siwo hea ŋutifafa vanɛ la yome.’—Romatɔwo 14:19.\nNye nugɔmesela. Sɔhɛ aɖe si ŋkɔe nye Sarah gblɔ be: “Eɖea vi nam ŋutɔ ne meɖo ŋku edzi be zi geɖe la, dzinyelawo hã wɔa avu kple woawo ŋutɔwo ƒe kuxi siwo doa voɖi na wo abe ale si ko wòle le míawo hã gome ene.” Ðetugbui aɖe si ŋkɔe nye Carla gblɔ be: “Medzea agbagba be matsɔ ɖokuinye aɖo dzinyelawo teƒe. Nu kae mawɔ nenye nyee le vi hem eye nɔnɔme ma tututu dze ŋgɔm? Nu kae mawɔ wòade vinyea dzi wu?”\nNye toɖola. Nya lae nye be nu siae Biblia bia tso asiwò be nàwɔ. (Kolosetɔwo 3:20) Nuwo anɔ bɔbɔe na wò wu ne èwɔ ɖe aɖaŋuɖoɖo sia dzi. Ðetugbui aɖe si ŋkɔe nye Karen gblɔ be: “Nuwo nɔa bɔbɔe nam wu ne mewɔ nu si dzinyelawo di tso asinye. Wotsɔ nu geɖe sa vɔe ɖe tanye xoxo, eya ta nu suetɔ si mate ŋu awɔ na woe nye be maɖo to wo.” Toɖoɖo nye masɔmasɔwo gbɔ kpɔnu vevitɔwo dometɔ ɖeka!\nBiblia gblɔ be: “Ne nake meli o la, dzo tsina.”—Lododowo 26:20.\nAɖaŋuɖoɖo. Ne esesẽna na wò be nàɖe wò susuwo agblɔ la, ke ŋlɔe ɖe agbalẽ dzi alo to asitelefon dzi na wo. Sɔhɛ aɖe si ŋkɔe nye Alyssa gblɔ be: “Nu siae mewɔna ne dzi mele dzɔyem maƒo nu o. Esia nana meɖea nye susuwo gblɔna, evɔ nyemedaa gbe ɖe ame gbɔ alo gblɔa nya siwo avem emegbe o.”\n“Ne nu ti kɔ na ame sia ame hafi miebe yewoadzro nya aɖe me la, ɖeko dziku dina be yeage ɖe nyaa me. Ɣeaɖewoɣi la, nu nyuitɔ koe nye be miatsɔ nyawo aku ati gbɔ, miakpla asi kɔ na mia nɔewo, eye miayi aɖamlɔ anyi. Le ŋdi la, miaƒe susuwo adze akɔ anyi nyuie.”—Marilyn.\n“Dzigbɔɖi nye nɔnɔme nyui aɖe si ate ŋu akpe ɖe ŋuwò le nɔnɔme ɖe sia ɖe me. Ne nyahehe di be yeado mo ɖa la, yi megbe vie, eye nàgbɔ fuu ahabu nyaa ŋu. Ne míedi be míaɖo nyawo ŋu zi ɖeka lae kuxi akpa gãtɔ doa mo ɖa.”—Devin.\n“Nyemedi gbeɖe be wòava nɔ veyem emegbe be nyemewɔ nu ɖe dzinyelawo ŋu nyuie o. Ŋkuɖoɖo esia dzi wɔnɛ be meɖoa to wo eye nyemetsɔa nya ɖe sia ɖe vevie akpa o.”—Mackenzie.\nNu etɔ̃ siwo ate ŋu ana dziwòlawo nana ablɔɖe geɖe wu wò.\nƉoe Ɖe Amewo Ɖoe Ɖe Amewo Nu Kae Mawɔ Be Nye Kple Dzinyelawo Dome Nanɔ Nyuie?


Nebukadnezar Ku Drɔ̃e Tso Fiaɖuƒe Aɖe Si Le Abe Ati Ene Ŋu | Biblia Me Nusɔsrɔ̃wo Na Ðeviwo\nGBE BUBU Acholi Afrikaans Albanian Amerika Tokunɔgbe Amharic Arabic Armenian Azerbaijani Azerbaijani (Cyrillic) Basque Bassa (Cameroon) Batak (Karo) Batak (Toba) Bicol Bislama Boulou Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Croatian Cuba Tokunɔgbe Czech Dangme Danish Dutch Edo Efik Estonian Eŋlisi Eʋegbe Fijian Finnish Fon Franse Ga Galician Garifuna Georgian German Germany Tokunɔgbe Greek Guarani Gun Haitian Creole Hausa Herero Hiligaynon Hindi Hmong (Ɣi) Hungarian Iban Ibinda Igbo Iloko Indonesian Irish Isoko Italian Italy Tokunɔgbe Kabiye Kabuverdianu Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korean Kwangali Kwanyama Latvian Lhukonzo Lingala Lithuanian Lomwe Low German Luganda Luo Macedonian Macua Malagasy Malay Malayalam Mam Marathi Maya Mazatec (Huautla) Mexico Tokunɔgbe Mixe Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyaneka Nyungwe Nzema Okpe Ossetian Otetela Pangasinan Pidzin (Kamerun) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Cuzco) Quiche Quichua (Chimborazo) Quichua (Imbabura) Romanian Russian Rutoro Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sinhala Slovak Slovenian Spain Tokunɔgbe Spanish Sranantongo Sunda Swahili Swati Swedish Tagalog Tahitian Tamil Tandroy Tarascan Tatar Telugu Thai Tiv Tojolabal Totonac Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Valencian Venda Vezo Vietnamese Waray-Waray Wayuunaiki Wolaita Xhosa Yoruba Zapotec (Lachiguiri) Zulu\nLe zã aɖe me la, Nebukadnezar ku drɔ̃e dziŋɔ aɖe. Eyɔ eƒe nunyalawo be woava ɖe drɔ̃ea gɔme na ye. Gake wo dometɔ aɖeke mete ŋu ɖe egɔme nɛ o. Emegbe fia la ƒo nu kple Daniel.\nNebukadnezar gblɔ na Daniel be: ‘Mekpɔ ati aɖe le drɔ̃e me. Ekɔkɔ ale gbegbe be etɔ dziƒo. Woate ŋu akpɔe le xexea ƒe afi sia afi. Eƒe aŋgbawo nya kpɔ eye kutsetse geɖe le edzi. Lãwo nɔa eƒe vɔvɔli te eye xeviwo wɔa atɔ ɖe eƒe alɔwo dzi. Eye mawudɔla aɖe ɖi tso dziƒo va. Edo ɣli gblɔ be: “Milã ati la ƒu anyi, eye milã eƒe alɔwo. Ke migblẽ eƒe takpoea ɖe to me, eye mitsɔ gayibɔ kple akɔbli blae. Woatrɔ eƒe dzi, be wòaganye amegbetɔ ƒe dzi azɔ o, eye wòazu abe lã ƒe dzi ene, va se ɖe esime ɣeyiɣi adre nava yi nɛ. Ne agbagbeawo nanyae be Dziƒoʋĩtɔ lae nye Dziɖula si kpɔ ŋusẽ ɖe amegbetɔwo ƒe fiaɖuƒewo dzi, eye ame si dze eŋu la, eyae wòtsɔnɛ nana.”’\nYehowa ɖe drɔ̃ea gɔme na Daniel. Esi Daniel va se drɔ̃ea gɔme la, evɔ̃ ŋutɔ. Egblɔ be: ‘Oo fia, wò futɔwo ŋue wòle be drɔ̃e sia naɖi hafi, gake ŋuwòe wòku ɖo. Wòe nye ati gã si wolã ƒu anyi la. Woaxɔ fiaɖuƒe la le asiwò, eye àɖu gbe le gbe me abe gbemelã ene. Gake esi mawudɔlaa gblɔ be woagblẽ takpoea ɖe to me ta la, àgazu fia ake.’\nLe ƒe ɖeka megbe la, Nebukadnezar nɔ zɔzɔm le eƒe xɔta si le gbadzaa eye wònɔ ŋku lém ɖe ale si Babilon nya kpɔe ŋu. Egblɔ be: ‘Mikpɔ du gã si metso la ɖa. Menye ame vie menye o! Esi wònɔ nua ƒom la, gbe aɖe ɖi tso dziƒo be: ‘Nebukadnezar! Woxɔ fiaɖuƒe la le asiwò.’\nLe ɣeyiɣi ma tututu me la, Nebukadnezar dze aɖaʋa eye wòzu abe gbemelã ene. Wonyae le eƒe fiasãa me eye wòyi ɖanɔ lãwo dome le gbe me. Nebukadnezar ƒe ɖa to legbee abe hɔ̃ ƒe fuwo ene, eye eƒe fewo to abe xewo tɔ ene.\nLe ƒe adre megbe la, Nebukadnezar ƒe mo kɔ eye Yehowa gatsɔe ɖo fia le Babilon. Eye Nebukadnezar gblɔ be: ‘Mele Yehowa, Dziƒofia la kafum. Azɔ menyae be Yehowae nye Dziɖula. Ebɔbɔa dadalawo ɖe anyi, eye ate ŋu atsɔ fiaɖuƒe ana ame sia ame si wòdi.’\n“Dada doa ŋgɔ na gbegblẽ, eye ɖokuidodoɖedzi doa ŋgɔ na anyidzedze.”—Lododowo 16:18\nNyabiasewo: Nu kae drɔ̃e si Nebukadnezar ku la fia? Nu kae Nebukadnezar gblɔ be yesrɔ̃ tso nu si dzɔ ɖe ye dzi la me?\nƔekaɣie Mawu Fiaɖuƒea Dze Dziɖuɖu Gɔme? (Akpa 1)\nNe ènya ŋuɖoɖoa la, ɖe nàte ŋu aɖe eme na ame bubu aɖe tso Biblia mea?


Agbemeŋutinya: Meɖoe Kplikpaa Be Nyemana Nye Asiwo Nado Agblɔ O | Maxim Danyleyko\nMeɖoe Kplikpaa Be Nyemana Nye Asiwo Nado Agblɔ O\nAbe ale si Maxim Danyleyko gblɔe ene\n“PAPA,” “NYRUI.” Aleae ɖekakpui kple ɖetugbui geɖe siwo le Betel la yɔam. Eye esi wònye be mexɔ ƒe 89 ta, edzɔa dzi nam. Mebua ale si woyɔam vividoɖeameŋutɔe la be enye mɔ siwo dzi Yehowa to le ƒe 72 siwo metsɔ wɔ ɣeyiɣiawo katã ƒe subɔsubɔdɔa la teƒe ɖom nam la dometɔ ɖeka. Eye nuteƒekpɔkpɔ siwo su asinye le Mawu subɔsubɔ me wɔe be metea ŋu gblɔna na sɔhɛ siawo tso dzi me be, ‘woaɖo miaƒe dɔwɔwɔ teƒe na mi—ne miena miaƒe asiwo do agblɔ o.’—2 Kron. 15:7, etenuŋɔŋlɔ.\nDZINYELAWO KPLE NƆVINYEWO\nDzinyelawo ʋu tso Ukraine yi Canada. Woyi ɖanɔ Rossburn, si nye du aɖe si le Manitoba ƒe nutoa me. Nɔnye lɔlɔ̃a dzi mí ame 16—ŋutsuvi 8 kple nyɔnuvi 8, venɔviwo mele eme o—nyee nye vi 14 lia. Biblia xexlẽ doa dzidzɔ na Papa, eye exlẽnɛ na mí le Kwasiɖagbe ŋdiwo, gake ebua subɔsubɔhakplɔlawo be wolɔ̃a gaxɔxɔ le amewo si tsɔ wu be woakpe ɖe amewo ŋu. Eya ta, ebiana fefetɔe be, “Ame ka gɔ̃e xe fe na Yesu ɖe eƒe gbeƒãɖeɖe kple nufiafiadɔa ta?”\nNɔvinyeawo dometɔ enyi—ŋutsu ene kple nyɔnu ene—va xɔ nyateƒea mlɔeba. Daanye Rose wɔ mɔɖeɖedɔa va se ɖe esime wòku. Ŋkeke ʋɛ aɖewo do ŋgɔ na eƒe ku la, edea dzi ƒo na amewo be woawɔ Mawu ƒe Nya la dzi eye wògblɔna na ame sia ame be, “Medi be makpɔ wò le xexe yeyea me.” Fonye Ted nye dzo mavɔ ŋuti nufiala. Kwasiɖagbe ŋdi ɖe sia ɖe la, egblɔa mawunya le radio dzi, eye wògblɔna na eƒe nyaselawo ŋkubiãtɔe enuenu be nu vɔ̃ wɔlawo atsrɔ̃ tegbetegbe le dzo mavɔ aɖe si matsi akpɔ o la me. Ke hã, emegbe la, eva zu Yehowa subɔla wɔnuteƒe dzonɔamemetɔ.\nALE SI WÒDZƆE BE MEVA DZE ƔEYIƔIAWO KATÃ ƑE SUBƆSUBƆDƆA GƆME\nGbe ɖeka le June 1944 me esi megbɔ tso suku la, mekpɔ agbalẽvi aɖe si ƒe tanyae nye The Coming World Regeneration * le míaƒe nuɖukplɔ̃ dzi. Mexlẽ eƒe axa gbãtɔ, eye mexlẽ evelia, eye nyemete ŋu dzudzɔ exexlẽ o va se ɖe esime mexlẽ agbalẽvi bliboa wu enu. Esi mexlẽe vɔ la, metso nya me enumake—medi be masubɔ Yehowa abe ale si Yesu wɔe ene.\nAleke wòdzɔe be agbalẽvi ma va le míaƒe kplɔ̃ dzi? Fonye Steve na menya be ŋutsu eve aɖewo siwo nɔ agbalẽwo kple agbalẽviwo “dzram” la va míaƒe aƒe me. Egblɔ be: “Nyee ƒle agbalẽvi ma, elabe cent atɔ̃ pɛ koe wodzrae.” Ŋutsuawo gava Kwasiɖa si kplɔe ɖo dzi. Wogblɔ na mí be Yehowa Ðasefowoe yewonye eye yewozãa Biblia tsɔ ɖoa amewo ƒe nyabiasewo ŋu na wo. Esia dzɔ dzi na mí, elabe hehe si mía dzilawo na mí la wɔe be míedea bubu Mawu ƒe Nyaa ŋu. Ŋutsu eveawo gblɔ na mí be madidi o, Ðasefoawo awɔ takpekpe aɖe le Winnipeg, si nye dugã si me daanye Elsie le. Meɖoe be made takpekpea.\nMedo nye gasɔ kilometa 320 yi Winnipeg, gake meto Kelwood, si nye du si me Ðasefo eve siwo va míaƒe aƒe me la le eye menɔ wo gbɔ vie. Esime menɔ afi ma la, mede kpekpe ɖeka eye meva nya ale si hamewo nɔna. Meva de dzesii hã be ele be ŋutsu, nyɔnu kple sɔhɛ ɖe sia ɖe nanye ame si fiaa nu amewo tso aƒe me yi aƒe me, abe ale si Yesu wɔe ene.\nLe Winnipeg la, medo go fonye Jack, si zɔ mɔ tso dziehe Ontario va takpekpea. Le takpekpea ƒe ŋkeke gbãtɔ dzi la, nɔviŋutsu aɖe ɖe gbeƒãe be woanyrɔ amewo le takpekpea me. Nye kple Jack míeɖoe be míaxɔ nyɔnyrɔ le takpekpe ma me. Mí ame evea míeɖoe kplikpaa be le míaƒe nyɔnyrɔxɔxɔ megbe la, míadze mɔɖeɖedɔa gɔme kaba ale si wòanya wɔ. Jack dze mɔɖeɖedɔa gɔme le takpekpea megbe teti ko. Mexɔ ƒe 16 ɣemaɣi eye ele be matrɔ ayi suku, gake le ƒe si kplɔe ɖo me la, nye hã mezu gbesiagbe mɔɖela.\nMESRƆ̃ NU GEÐE LE MƆÐEÐEDƆA ME\nMedze mɔɖeɖedɔa gɔme le Souris, le Manitoba nutoa me. Stan Nicolson ye nye nye zɔhɛ. Eteƒe medidi o, meva nyae be mɔɖeɖedɔa wɔwɔ menɔa bɔbɔe ɣesiaɣi o. Ga si nɔ mía si la nɔ vɔvɔm, gake míeyi edzi nɔ gbeƒã ɖem. Gbe ɖeka, esi míeɖe gbeƒã ŋkeke bliboa eye míetrɔ yina aƒe me la, penivi gɔ̃ hã menɔ mía si o, eye dɔ nɔ mía wum vevie. Míaƒe nu ku esime míekpɔ kotoku gã aɖe si yɔ fũu kple nuɖuɖu la le míaƒe ʋɔtru nu! Míenya ame si da kotokua ɖe afi ma o va se ɖe egbe. Fiẽ ma, míeɖu nu abe fiawo ene. Teƒeɖoɖo nyui kae nye esi su mía si le esi míena míaƒe asiwo do agblɔ o ta! Le nyateƒe me la, kaka ɣleti ma nawu enu la, kpekpeme va nɔ ŋunye wu ɣeyiɣi bubu ɖe sia ɖe do ŋgɔ na ema.\nƔleti ʋɛ aɖewo megbe la, woɖo mí ɖe du si nye Gilbert Plains, si le Souris ƒe dziehekpa dzi kilometa 240 la me. Le ɣeyiɣi mawo me la, hame ɖe sia ɖe klãa subɔsubɔdɔ si wowɔ ɣleti sia ɣleti la ŋuti kɔntabubu ɖe kplɔ̃ta. Esi dɔ si wowɔ le ɣleti aɖe me ɖiɖi la, meƒo nuƒo aɖe na hamea tsɔ te gbe ɖe edzi na nɔviawo be ele be woawɔ geɖe wu. Le kpekpea megbe la, nɔvinyɔnu tsitsi aɖe si nye mɔɖela, si srɔ̃ mele nyateƒea me o la, tsɔ aɖatsi va gblɔ nam be, “Mewɔ tɔnye sinua, gake ɖeko nyemete ŋu wɔ geɖe wu esi mewɔ o.” Eƒe nyawo na nye hã mefa avi, eye meɖe kuku nɛ.\nAbe ale si wòdzɔ le gonyeme ene la, ele bɔbɔe be nɔviŋutsu siwo nye ɖekakpui siwo ŋu ŋusẽ geɖe le la nawɔ vodada sia tɔgbi eye wòava te ɖe wo dzi emegbe. Gake meva kpɔe be le esi mana nye asiwo nado agblɔ teƒe la, nunya le eme be masrɔ̃ nu tso nye vodadaa me eye maɖo ŋku nu si mesrɔ̃ tso eme la dzi esime mele ŋgɔ yim. Ne meyi edzi le nuteƒe wɔm la, Yehowa aɖo eteƒe nam.\nMɔnukpɔkpɔ gã kae nye esi wònye nam be esime mexɔ ƒe 21 la, mede Gilead Suku ƒe klass 14 lia si wu enu le February 1950 me! Woɖo mí ame siwo de sukua ƒe memama ɖeka le ene me ɖe Fransegbedolawo ƒe nuto si le Quebec, Canada, afi si wonɔ Ðasefowo yome tim vevie le la me. Woɖom ɖe Val-d’Or, si nye du aɖe si le dukɔa ƒe afi si wokua sika le. Gbe ɖeka, míenɔ ƒuƒoƒo me yi ɖaɖe gbeƒã le Val-Senneville, si nye kɔƒe aɖe si tsɔ mía gbɔ me. Sɔlemeha ƒe nunɔla si nɔ afi ma la gblɔ na mí be yeawɔ nu vevi mí ne míedzo le kɔƒea me enumake o. Nya ma si wògblɔ la wɔe be míetsɔ nyaa yi ʋɔnudrɔ̃ƒe eye nye hã menɔ eme míetsɔ nya ɖe eŋu. Ʋɔnudrɔ̃ƒea do fe na nunɔlaa. *\nNudzɔdzɔ ma kple etɔgbi geɖe ye va nye nu si woyɔ be “Quebec-ʋa” la. Ƒe 300 sɔŋ kple edzivɔe nye ema Roma Katolikohaa nɔ Quebec nutoa dzi ɖum. Sɔlemehakplɔlawo kple wo dzi delawo ti Yehowa Ðasefowo yome vevie le afi ma. Nuwo menɔ bɔbɔe ɣemaɣi o, eye míede ha hã o; gake míena míaƒe asiwo do agblɔ o. Quebectɔ siwo nye dzianukwaretɔwo wɔ nu ɖe nya nyuia ŋu nyuie. Mɔnukpɔkpɔ su asinye mesrɔ̃ nu kple ame geɖe wova xɔ nyateƒea. Mesrɔ̃ Biblia kple ƒome aɖe si me ame ewo le. Ƒome bliboa va zu Yehowa subɔlawo. Ale si wowɔ nu dzinɔameƒotɔe la ʋã ame bubuwo be woado le Katoliko-haa me. Míeyi gbeƒãɖeɖedɔa dzi, eye mlɔeba, míeɖu aʋa la dzi!\nMÍENA HEHE NƆVIŊUTSUWO LE WO DEGBE ME\nLe ƒe 1956 me la, wode dɔ asi nam be mayi aɖasubɔ le Haiti. Fransegbea dodo menɔ bɔbɔe na dutanyanyuigblɔla yeye siwo nɔ afi ma o, gake amewo ɖoa to. Dutanyanyuigblɔla Stanley Boggus, gblɔ be, “Ewɔ nuku na mí esi míekpɔ ale si ameawo wɔ nu sia nu si woate ŋui be yewoakpe ɖe mía ŋu be míagblɔ nya si le mía si na yewo.” Gbã la, nuwo de dzinye vie, elabe mesrɔ̃ Fransegbea esime menɔ Quebec. Gake eteƒe medidi o, meva de dzesii be gbe si nye Haitian Creole la koe nɔvi akpa gãtɔ dona le dukɔa me. Eya ta, hafi mí dutanyanyuigblɔlawo míate ŋu akpɔ dzidzedze la, ele be míasrɔ̃ gbe si wodona le afi ma. Míesrɔ̃e hã vavã, eye Yehowa ɖo míaƒe agbagbadzedzewo teƒe na mí.\nBe míate ŋu akpe ɖe nɔviawo ŋu geɖe wu la, Dɔdzikpɔhaa ɖe mɔ na mí be míaɖe Gbetakpɔxɔ kple agbalẽ bubu aɖewo gɔme ɖe Haitian Creole gbea me. Esia wɔe be ame siwo dea kpekpeawo la ƒe xexlẽme dzi ɖe edzi kabakaba le dukɔ bliboa me. Gbeƒãɖela 99 ye nɔ Haiti le ƒe 1950 me, gake kaka ƒe 1960 naɖo la, gbeƒãɖelawo ƒe xexlẽme dzi ɖe edzi va ɖo 800 kple edzivɔ! Ɣemaɣie wobia tso asinye be mava wɔ dɔ le Betel. Le ƒe 1961 me la, dzi dzɔm ale gbegbe esi mɔnukpɔkpɔ su asinye mefia nu le Fiaɖuƒe Subɔsubɔ Sukua me. Míete ŋu na hehe hamemetsitsi kple mɔɖela vevi 40. Le takpekpe si míewɔ le January 1962 me la, míede dzi ƒo na nɔviŋutsu siwo dze la be woakeke woƒe subɔsubɔdɔa ɖe enu, eye habɔbɔa ɖo wo dometɔ aɖewo wozu mɔɖela veviwo. Esia va ɖe ɣeyiɣi nyuitɔ dzi, elabe tsitretsiɖeŋu sesẽ aɖe nɔ ŋgɔ gbɔna.\nLe takpekpe si míede le January 23, 1962 dzi megbe teti la, wova lé nye kple dutanyanyuigblɔla Andrew D’Amico le alɔdzedɔwɔƒea, eye wolɔ January 8, 1962 ƒe Nyɔ! si le Fransegbe me la katã dzoe. Ɣemaɣi la, Nyɔ! la yɔ nya tso nyatakaka aɖe si dze le Franseawo ƒe nyadzɔdzɔgbalẽwo me be wosubɔa vodu le Haiti la me. Ame aɖewo mekpɔ dzidzɔ ɖe nya ma ŋu o eye wogblɔ be alɔdzedɔwɔƒea ye míeŋlɔ nyatia le. Kwasiɖa ʋɛ aɖewo megbe la, wonya dutanyanyuigblɔlawo dzoe le dukɔa me. * Gake nutoa me nɔvi siwo xɔ hehe la yi dɔa dzi nyuie ŋutɔ. Egbea, mele dzidzɔ kpɔm kpli wo ɖe ale si wodo dzi le ɣeyiɣi mawo me eye woƒe xɔse gasẽ ɖe edzi la ta. Fifia gɔ̃ hã la, Ŋɔŋlɔ Kɔkɔeawo—Xexe Yeye Gɔmeɖeɖe le wo si le Haitian Creole gbea me—míebui kpɔ be esia ate ŋu ava eme o.\nFIAÐUƑE AKPATAWO TUTU LE CENTRAL AFRICAN REPUBLIC\nEsi mesubɔ le Haiti megbe la, wobia tso asinye be mayi aɖawɔ dutanyanyuigbɔgblɔdɔa le Central African Republic. Emegbe, mɔnukpɔkpɔ su asinye mewɔ dzikpɔla mɔzɔla dɔa le afi ma eye emegbe meva zu alɔdzedɔwɔƒe dzikpɔla.\nLe ŋkeke mawo me la, Fiaɖuƒe Akpata geɖe menɔ nɔnɔme nyui me o. Mesrɔ̃ ale si masi bè le ave me atsɔ agba xɔe. Ale si mekua kutri vevie le dɔ yeye sia me la zu nukpɔkpɔ na ame siwo tso eme va yina. Esia ʋã nɔviawo hã be wova lé fɔ ɖe woƒe Fiaɖuƒe Akpatawo tutu kple beléle na wo ŋu geɖe wu. Subɔsubɔhakplɔlawo ɖua fewu le mía ŋu, elabe zingi ye wotsɔ gbã woƒe sɔlemexɔwo evɔ menɔ nenema le míaƒe Akpatawo gome o. Gake dzi meɖe le mía ƒo o, míeyi míaƒe Fiaɖuƒe Akpata siwo míetsɔ bè gba la tutu dzi. Wova dzudzɔ fewuɖuɖu le mía ŋu esime ahom sesẽ aɖe tu le Bangui, si nye dugã la me. Ahomyaa fo zingi le sɔlemexɔ aɖe dzi hetsɔe ƒu gbe ɖe mɔ gãa dzi. Gake naneke mewɔ bè si míetsɔ gba míaƒe Fiaɖuƒe Akpatawo ya o. Be míate ŋu akpɔ Fiaɖuƒedɔa dzi nyuie la, míetu alɔdzedɔwɔƒe yeye kple dutanyanyuigblɔlawo ƒe aƒe le ɣleti atɔ̃ pɛ ko me. *\nMEÐE NƆVINYƆNU DZONƆAMEMETƆ AÐE\nLe ƒe 1976 me la, woɖo asi Fiaɖuƒegbeƒãɖeɖedɔa dzi le Central African Republic eye habɔbɔa ɖom ɖe dukɔ si te ɖe eŋu, si nye Chad ƒe fiadu, N’Djamena la me. Gake nu nyui aɖe do tso esia me. Medo go Happy, si nye mɔɖela vevi aɖe si me dzo le, si tso Cameroon la le afi ma. Míeɖe srɔ̃ le April 1, 1978 dzi. Le ɣleti ma ke me la, dukɔmeviʋa fe ati le nutoa me, eye míawo hã míesi yi dukɔa ƒe anyiehekpa dzi, abe ale si ame bubu geɖewo wɔe ene. Esi aʋaa ke la, míetrɔ yi míaƒe aƒe me eye míekpɔe be asrafoha aɖe zã míaƒe aƒea tsɔ wɔ woƒe dɔdzikpɔƒee. Menye míaƒe agbalẽawo koe bu le aƒea me o, ke Happy ƒe srɔ̃ɖewua kple nu siwo amewo na mí le míaƒe srɔ̃ɖegbe la hã. Gake míena míaƒe asiwo do agblɔ o. Míekpɔtɔ li na mía nɔewo eye míekpɔ ŋgɔgbe henɔ mɔ kpɔm na dɔ geɖe wɔwɔ le subɔsubɔdɔa me.\nLe ƒe eve aɖewo megbe la, woɖe mɔ ɖe gbeƒãɖeɖedɔa ŋu le Central African Republic. Míetrɔ yi afi ma eye míewɔ dzikpɔla mɔzɔla ƒe dɔa. Míaƒe ʋuae ganye míaƒe aƒe me. Abati si woŋena ƒoa ƒu, tsigo gã aɖe si ate ŋu axɔ tsi lita 200, nufamɔ̃, kple gamlekpui aɖe le eme. Mɔzɔzɔ menɔa bɔbɔe ɣemaɣi o. Le mɔzɔzɔ aɖe me la, kpovitɔwo tɔ mí le mɔ dzi wu zi 117 sɔŋ.\nZi geɖe la, yame xɔa dzo gbãgbãgbã heɖona Celsius ƒe dzidzenu 50. Eye le takpekpewo me la, esesẽna be míakpɔ tsi agbɔsɔsɔme si me woanyrɔ amewo le. Eya ta, nɔviawo yina ɖaɖea do ɖe tɔʋuwo me, eye vivivi la, wodua tsi si ade na nyɔnyrɔxɔxɔ kɔna ɖe gago me. Ɣemaɣi la, gago mee wonyrɔa amewo le zi geɖe.\nDƆ SIWO MÍEWƆ LE AFRIKA DUKƆ BUBUWO ME\nLe ƒe 1980 me la, habɔbɔa ɖo mí ɖe Nigeria. Míewɔ dɔ le afi ma ƒe eve kple afã hekpe asi ɖe dzadzraɖodɔ siwo wowɔ do ŋgɔ na alɔdzedɔwɔƒe yeyea tutu la ŋu. Nɔviawo ƒle asitsanudzraɖoƒe tuɖedzi eve aɖe si wòle be woakaka ale be woadzra anyigbaa ɖo na xɔa tutu. Gbe ɖeka ŋdi la, melia xɔa yi etame henɔ asi kpem ɖe eŋu be míakakae. Le ŋdɔ me la, menɔ ɖiɖim to afi si meto lia xɔa tame. Gake esi wònye be míele xɔa kakam ta la, nuwo meganɔ abe ale si wònɔ hafi meyi xɔa tame ene o, eye kaka makpɔa, mege dze anyigba. Edze abe medze afɔku vevie ene, gake esi woɖe fotom le kɔdzi eye ɖɔkta lé ŋku ɖe ŋunye vɔ la, egblɔ na Happy be: “Mègavɔ̃ o. Eƒe lãmeka aɖewo koe tso eye le kwasiɖa ɖeka alo eve me la, aka ɖe eme nɛ.”\nEsime míeɖo ʋu yina ɖe takpekpe aɖe\nLe ƒe 1986 me la, míeʋu yi Côte d’Ivoire, eye míewɔ dzikpɔla mɔzɔla ƒe dɔa le afi ma. Dɔ sia kplɔ mí yi keke Burkina Faso ke. Nyemebui kpɔ ɣemaɣi be Burkina Faso ava zu mía nɔƒe hena ɣeyiɣi aɖe o.\nEsime míenɔ dzikpɔla mɔzɔla ƒe dɔa wɔm la, míaƒe ʋu la kee nye míaƒe aƒe me\nMedzo le Canada le ƒe 1956 me, gake le ƒe 2003 me, si nye ƒe 47 tso esime medzo la, megatrɔ yi Betel le Canada eye fifia nye kpakple Happy ye yi. Le se nu la, Canadatɔwoe míenye, gake míesena le mía ɖokui me be míenye Afrikatɔwo.\nEsime menɔ Biblia srɔ̃m kple ŋutsu aɖe le Burkina Faso\nLe ƒe 2007 me esime mexɔ ƒe 79 la, míegaʋu yi Afrika ake! Wode dɔ asi nam le Burkina Faso, eye menɔ Dukɔdzikpɔkɔmitia me. Emegbe wova trɔ dɔwɔƒea wòzu gbegɔmeɖeƒe si le Benin alɔdzedɔwɔƒea ƒe dzikpɔkpɔ te, eye le August 2013 me la, woɖo mí ɖe Benin alɔdzedɔwɔƒea.\nEsime nye kple Happy míenɔ subɔsubɔm le Benin alɔdzedɔwɔƒea\nTogbɔ be ŋusẽ megale ŋunye ale o hã la, gbeƒãɖeɖedɔa gale vevie nam kokoko. Le hamemetsitsiwo kple srɔ̃nye ƒe kpekpeɖeŋu me la, nye Biblia nusrɔ̃vi eve, siwo nye Gédéon kple Frégis xɔ nyɔnyrɔ le ƒe etɔ̃ siwo va yi me. Mekpɔ dzidzɔ ale gbegbe. Wole Yehowa subɔm dzonɔamemetɔe.\nFifia ya, nye kple srɔ̃nye míeʋu yi South Africa alɔdzedɔwɔƒea, afi si Betel ƒomea le míaƒe lãmesẽnyawo gbɔ kpɔm le lɔlɔ̃tɔe. South Africa ye nye Afrika dukɔ adrelia si me mɔnukpɔkpɔ su asinye mesubɔ le. Le October 2017 me la, Yehowa yra mí le mɔ tɔxɛ aɖe nu. Mɔnukpɔkpɔ su mía si míede habɔbɔa ƒe dɔwɔƒegã si le Warwick, New York ŋu kɔkɔ ƒe wɔnaa teƒe. Míaŋlɔ wɔna ma be kpɔ gbeɖe o!\nWogblɔ le ƒe 1994 ƒe Ƒegbalẽa ƒe axa 255 lia be: “Míele egblɔm na mi ame siwo do dzi le dɔa me ƒe geɖe ye nye esia la be: ‘Milé dzi ɖe ƒo eye míaƒe alɔ megado agblɔ o, elabena woaɖo miaƒe dɔwɔwɔ teƒe na mi.’—2 Kron. 15:7.” Nye kple Happy míeɖoe kplikpaa be míawɔ dzideƒonya sia dzi eye míade dzi ƒo na ame bubuwo hã be woawɔ nenema ke.\n^ mm. 9 Yehowa Ðasefowoe tae le ƒe 1944 me. Womegale etam fifia o.\n^ mm. 18 Kpɔ nyati si nye “Wobu Fɔ Quebec Nunɔla Le Esi Wòti Yehowa Ðasefowo Yome Ta,” si dze le November 8, 1953, ƒe Nyɔ! me, axa 3-5 (ele yevugbe me).\n^ mm. 23 Esia ŋuti nya bubuwo dze le Yehowa Ðasefowo ƒe ƒe 1994 Ƒegbalẽa me, axa 148-150 (ele yevugbe me).\n^ mm. 26 Kpɔ nyati si nye “Xɔtutu Ðe Gɔmeɖoanyi Nyui Dzi,” si dze le May 8, 1966 ƒe Nyɔ! me, axa 27 (ele yevugbe me).\nƉoe Ɖe Amewo Ɖoe Ɖe Amewo Meɖoe Kplikpaa Be Nyemana Nye Asiwo Nado Agblɔ O\nYehowa Kpe Ðe Ŋunye Vavã\nMetsɔ Subɔsubɔdɔwɔwɔ Na Yehowa Wɔ Nye Agbemedɔe


Mele Agbe Ðum Ale Si Dze\nGBE BUBU Afrikaans Albanian Amharic Arabic Armenian Armenian (West) Aymara Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Chuvash Cibemba Croatian Czech Danish Drehu Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kwangali Kwanyama Lingala Lithuanian Luganda Luo Luvale Macedonian Malagasy Malay Mam Maya Myanmar Ndebele Ndonga Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Polish Portuguese Quechua (Bolivia) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Venda Vietnamese Wallisian Wolaita Xhosa Yoruba Zapotec (Isthmus) Zulu\nNye Ŋutɔ Mesusu Be Menɔ Agbe Ðum Ale Si Dze\nAbe Ale Si Pawel Pyzara Gblɔe Ene\nDUKƆ SI ME WÒTSO: POLAND\nAME SI WÒNYE TSÃ: ŊUTASẼLA, ATIKE VƆ̃ÐI ZÃLA, KPLE AME SI LƆ̃ DƆ GÃ\nPoland ƒe du sue aɖe si medidi tso Germany ƒe dea gbɔ o la mee wodzim le. Agblewo kple avewo ƒo xlã mí, eye míenɔ tomefafa me. Dzinyela lɔlɔ̃awo de dzi ƒo nam be manɔ agbe nyui, mado vevie nu le suku, eye mava nye dɔ gã aɖe wɔla.\nNye kuxiawo dze egɔme esime meyi ɖanɔ yunivɛsiti dem le Wrocław be mazu senyala. Esi nyemegale dzinyelawo gbɔ o ta la, meva dze xɔlɔ̃ baɖawo. Tso ɣeaɖeɣi ke la, bɔlkpɔkpɔ doa dzidzɔ nam, gake esi medze xɔlɔ̃ ame gblẽkuwo ta la, esia wɔe be meva zu zazɛ̃nyahela le bɔlƒonyawo me. Bɔlƒoha si dzi medena la tso Warsaw, eye medzea wo yome kwasiɖanuwuwuwo yia afi sia afi si woyi bɔl ƒo ge le. Le teƒe mawo la, meƒoa ɖokuinye ɖe aha geɖe nono kple atike vɔ̃ɖi zazã me, eye medaa kɔ kple bɔlƒoha kemɛa dzi delawo ɣeaɖewoɣi. Mesusu be nu mawo wɔwɔ ana maɖe susu ɖa le gbe sia gbe ƒe hloluitsotsowo ŋu vie, gake menyae be ne kpovitɔwo lém la, woate ŋu axe mɔ nam be nyemagazu senyala o.\nNye kple xɔ̃nyewo míelɔ̃ zãmodzakaɖeƒewo kple ɣeɖuƒewo yiyi. Ne míede teƒe mawo la, míedaa kɔ le ablɔwo dzi zi geɖe. Kpovitɔwo léam enuenu, gake medzea agbagba ɣesiaɣi be woagakplɔm yi ʋɔnui o, eye ɣeaɖewoɣi la, zãnue menana hafi dona le eme. Nye ŋutɔ mesusu be menɔ agbe ɖum ale si dze. Ke hã, le ememe la, menyae be agbe si nɔm mele la menyo o. Eya ta medea sɔleme Kwasiɖagbe ɖe sia ɖe be nye dzitsinya nagaɖe fu nam fũu o.\nLe ƒe 2004 me la, Yehowa Ðasefo eve va ƒo ʋɔ nam, eye melɔ̃ be woasrɔ̃ Biblia kplim. Esi nu si srɔ̃m menɔ la na mekpɔ nu si wòbia be ame nanye Kristotɔ vavãtɔ la, nye dzitsinya va nɔ fu ɖem nam vevie. Menya be ele be madzudzɔ aha geɖe nono, atike vɔ̃ɖiwo zazã kpakple hadede kple ame siwo menɔa agbe ɖe Biblia ƒe mɔfiamewo nu o. Mekpɔe hã be ele be madzudzɔ akpasesẽnuwɔwɔ kple ŋutasẽgbenɔnɔ. Togbɔ be mekpɔe be ehiã be mawɔ tɔtrɔ hã la, megayi edzi nɔ agbe vloea nɔm kokoko.\nNane dzɔ gbe ɖeka si na mekpɔe be ele be matrɔ nye agbenɔnɔ. Gbe ma gbe la, menɔ kɔ dam kple ŋutsu enyi; meɖo ŋku edzi be woƒom metsi anyigba, eye wonɔ kɔ tumem henɔ afɔ tum ta nam. Esi mekpɔe be meɖo kudonu la, medo gbe ɖa be: “Yehowa, meɖe kuku, tsɔe kem be nyemetsɔ wò Nya la wɔ dɔe o. Ne èna metsi agbe la, mana Ðasefowo nasrɔ̃ Biblia kplim eye matrɔ nye agbenɔnɔ.” Ewɔ nuku nam ŋutɔ be metsi agbe. Eya ta mewɔ nye ŋugbedodoa dzi eye megadze Biblia-sɔsrɔ̃ gɔme.\nLe ƒe 2006 me la, meʋu yi England. Nye taɖodzinue nye be mawɔ dɔ akpɔ ga ne matrɔ ayi Poland ale be mayi nye agbalẽsɔsrɔ̃a dzi axɔ senyalawo ƒe ɖaseɖigbalẽ si gakɔkɔ wu. Esi meyi Biblia-sɔsrɔ̃a dzi la, mawunyakpukpui aɖe wɔ dɔ ɖe dzinye vevie. Apostolo Paulo ŋlɔ bena: “Mebua nuwo katã hã be wonye nu búbuwo le nye Aƒetɔ Kristo Yesu ŋuti sidzedze si xɔ asi sãsãsã wu la ŋuti. Le eya amea ta melɔ̃ faa be nuwo katã nabú nam, eye mebua wo aɖukpodzinuwo sɔŋ, ale be Kristo nasu asinye.” (Filipitɔwo 3:8) Apostolo Paulo hã xɔ hehe abe senyala ene, eye wòsẽ ŋuta le amewo ŋu vevie, abe nye ke ene. (Dɔwɔwɔwo 8:3) Ke hã, ekpɔe be ele be yeanɔ agbe si nyo wu, si nye be yeasubɔ Mawu ahawɔ yeƒe ŋutete ɖe sia ɖe asrɔ̃ Yesu. Esi mede ŋugble le Paulo ƒe kpɔɖeŋua ŋu la, mekpɔe be dɔ si me ga geɖe le kple ŋutasẽnuwɔwɔ menana ame kpɔa dzidzɔ o. Meva ka ɖe edzi be ne Paulo te ŋu trɔ eƒe agbenɔnɔ la, ekema nye hã mate ŋui. Eya ta metso nya me be manɔ England ko eye nyemagayi senyalawo ƒe sukua dede dzi o.\nZi ale si menɔ nu srɔ̃m tso Yehowa ŋu la, zi nenemae nye kplii dome va le kplikplikpli. Eƒe ŋugbedodo si nye be yeatsɔ ame siwo ɖoe tso dzi blibo me be yewoatrɔ yewoƒe agbenɔnɔ ƒe nu vɔ̃wo ake wo la wɔ dɔ ɖe dzinye ŋutɔ. (Dɔwɔwɔwo 2:38) Eye esi mede ŋugble le 1 Yohanes 4:16 si gblɔ be, “Mawu nye lɔlɔ̃” ŋu la, meva se nu si tae Mawu lé fu ŋutasẽnuwɔwɔ ɖo la gɔme.\nEdzrom be manɔ nɔviwo ƒe habɔbɔ kpɔdzidzɔ si me Ðasefowo le la me\nÐasefowo ƒe agbenɔnɔ hã wɔ dɔ ɖe dzinye ŋutɔ. Mekpɔe dze sii kɔtɛ be wodzea agbagba be yewoanɔ agbe ɖe Biblia ƒe agbe nyui nɔnɔ ƒe sewo nu. Edzrom be manɔ nɔviwo ƒe habɔbɔ kpɔdzidzɔ si me wole la me. Esi meku kutri vevie la, mete ŋu trɔ nye agbenɔnɔ, eye mexɔ nyɔnyrɔ zu Yehowa Ðasefo le ƒe 2008 me.\nDzidzɔ bliboe wònye na nye kple Esther be míele Biblia fiam Polandgbedolawo\nBiblia kpe ɖe nye si nye nu gã dila, ŋutasẽla, atike vɔ̃ɖi zãla, aha tsu nola kple zazɛ̃nyahela le bɔlƒonyawo me tsã la ŋu meva zu Mawu subɔla si kpɔa dzidzɔ ɖe Biblia-fiafia amewo ŋu. Bɔlkpɔkpɔ gadoa dzidzɔ nam ya, gake fifia meɖoe kplikpaa be nyemaɖe mɔ modzakaɖeɖe sia nanye nu vevitɔ le nye agbe me o.\nMeɖe srɔ̃ fifia; srɔ̃nye Esther nye nyɔnu dzetugbe si hã nye Yehowa subɔla, eye míele dzidzɔ kpɔm le míaƒe srɔ̃ɖeɖea me. Dzidzɔ bliboe wònye na mí be míele Biblia fiam Polandgbedola siwo le England ƒe dzieheɣetoɖoƒe nutoa me afi sia. Esiae nye zi gbãtɔ si mekpɔe le nye agbe me be nye dzi dze eme ŋutɔŋutɔ. Dzitsinya nyui su asinye, mele vivi sem na agbea eye taɖodzinu vavã le nye agbe ŋu.\nƉoe Ɖe Amewo Ɖoe Ɖe Amewo Nye Ŋutɔ Mesusu Be Menɔ Agbe Ðum Ale Si Dze\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ Aleke Mawu Bua Aʋawɔwɔe?\nOdio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ Aleke Mawu Bua Aʋawɔwɔe?\nƉoe Ɖe Amewo Ɖoe Ɖe Amewo GBETAKPƆXƆ Aleke Mawu Bua Aʋawɔwɔe?\nGBETAKPƆXƆ Aleke Mawu Bua Aʋawɔwɔe?


Mawu Ƒe Ŋusɛ̃ Edze Le Ɣletiviwo Me\nGbetakpɔxɔ | May 2008\nGBE BUBU Amharic Armenian (West) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Estonian Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Mizo Moore Myanmar Persian Polish Portuguese Romanian Sepedi Setswana Slovak Slovenian Sranantongo Swahili Tsonga Turkish Ukrainian\n‘Mifɔ mo dzi, ne miakpɔ nu! Ame ka wɔ nu siawo, eye wòkplɔa eŋu nuwo doa goe dedie? Eyɔa wo katã ŋkɔ, eye wo dometɔ aɖeke mesusɔna o le eƒe ŋusẽ geɖe kple alɔkame sesẽ la nu.’—YESAYA 40:26.\nƔLETIVI siwo ƒe lolome le vedomesi la dometɔ ɖeka koe míaƒe ɣea nye. Togbɔ be ele alea hã la, míaƒe anyigba la ƒe kpekpeme zi gbɔ zi akpe 330 sɔŋ ye ade ɣea tɔ nu. Ɣletivi siwo te ɖe míaƒe anyigbaa ŋu la dometɔ akpa gãtɔ le sue wu ɣe la. Gake míaƒe ɣea ƒe kpekpeme zi gbɔ zi 27 ya teti ye ade ɣletivi bubuwo, abe esi wona ŋkɔe be V382 Cygni ene, ƒe kpekpeme nu.\nDzoxɔxɔ alo ŋusẽ agbɔsɔsɔme kae dona tso míaƒe ɣea me? Wò ya bu ale si gbegbe dzo aɖe nu asẽe ne adzɔ be ànɔ eƒe dzoxɔxɔa sem ne èle adzɔge tso egbɔ abe kilomita 15 sɔŋ ene ŋu kpɔ. Ɣe la le adzɔge tso anyigbaa gbɔ abe kilomita miliɔn 150 sɔŋ ene. Ke hã, le ŋkeke si dzi ŋdɔa nu sẽ ŋutɔ la, dzoxɔxɔa te ŋu mea ame ƒe ŋutigbalẽ vevie ŋutɔ gɔ̃ hã! Gake nukutɔe la, ŋusẽ si dona tso ɣea me ƒe akpa ɖeka le miliɔn ɖeka me lɔƒo koe va ɖoa míaƒe anyigbaa dzi. Ke hã, ɣea ƒe ŋusẽ ƒe akpa sue sia su be wòalé nu gbagbe siwo le anyigba dzi la ƒe agbe ɖe te.\nLe nyateƒe me la, dzɔdzɔmeŋutinunyalawo bu akɔnta be dzoxɔxɔ alo ŋusẽ si gbegbe dona tso ɣea me la katã ate ŋu alé agbe ɖe te le ɣletinyigba siwo lolo abe míaƒe anyigba ene la ɖekaɖeka miliɔn teƒe miliɔn ɖeka teƒe 31 dzi. Alo be míase ŋusẽ agbɔsɔsɔme sia gbegbe gɔme la, míagate ŋu abu eŋu ale: Ne woate ŋu alɔ ŋusẽ agbɔsɔsɔme si dona tso ɣea me le sekɛnd ɖeka pɛ ko me la, “ate ŋu ana [elektrikŋusẽ United States (États-Unis)] le agbɔsɔsɔme si wozãna le dukɔ ma me egbea nu hena ƒe miliɔn asieke sɔŋ,” abe ale si Dɔwɔƒe Si Léa Ŋku Ðe Yamenutome Ƒe Nɔnɔmewo Ŋu ka nya ta le woƒe Internet dzi nyatakakadzraɖoƒe ene.\nƔea titinae ŋusẽ si dona tso eme la dzɔna tsona, enye teƒe si nukliaŋusẽ hea atɔmwo sesĩe wonɔa wo nɔewo lɔm henɔa wowom sesĩe le henana ŋusẽ gbogbo aɖe dona tso wo me. Ɣe la lolo ŋutɔ, eye etitina hã tri eye wòxe kpikpikpi ale gbegbe be exɔa ƒe miliɔn geɖe hafi ŋusẽ sia si dzɔna tso etitina la va ɖoa gota. Internet dzi nyatakakadzraɖoƒea gblɔ be: “Ne ŋusẽ si dona tso Ɣea titina la nu tso egbe la, ƒe miliɔn 50 sɔŋ ava yi hafi míade dzesii le Anyigba dzi!”\nAzɔ bu nya sia ŋu kpɔ: Ne èfɔ mo dzi le zã si me ya me kɔ nyuie la, àkpɔ ɣletivi akpe geɖe siwo hã me ŋusẽ gbogbo manyagblɔ ma tɔgbi dona le, abe míaƒe ɣea tɔ ke ene. Eye dzɔdzɔmeŋutinunyalawo bu akɔnta be ɣletivi biliɔn gbogbo manyaxlẽ aɖewoe le yamenutoa me!\nAfi kae ɣletivi siawo katã dzɔ tso? Numekula akpa gãtɔ xɔe se egbea be ɖeko xexe gbahoo sia va dzɔ le eɖokui si le vo me anɔ abe ƒe biliɔn 14 aɖewoe nye sia ene, togbɔ be woawo ŋutɔwo menya ta le ale si nuawo dzɔe nu o hã. Ðeko Biblia ya gblɔ kpuie ko be: “Le gɔmedzedzea me Mawu wɔ dziƒo kple anyigba.” (1 Mose 1:1) Ðikekemanɔmee la, esɔ be wogblɔ be “alɔkame sesẽ” le Ame si wɔ ŋusẽ klitsu dzɔtsoƒe siwo míeyɔna be ɣletiviwo la si.—Yesaya 40:26.\nAle Si Mawu Zãa Eƒe Ŋusẽ La\nYehowa Mawu zãa eƒe ŋusẽ tsɔ kpena ɖe ame siwo wɔa eƒe lɔlɔ̃nu la ŋu. Le kpɔɖeŋu me, apostolo Paulo ku kutri geɖe le nufiafia amewo tso Mawu ŋu me. Amegbetɔ koe Paulo hã nye, gake ete ŋu wɔ nu nyui geɖewo togbɔ be wotsi tsitre ɖe eŋu vevie hã. Nu kae kpe ɖe eŋu? Ye ŋutɔ gblɔ be yexɔ “ŋusẽ si gbɔ dzɔdzɔmetɔ ŋu la” tso Mawu gbɔ.—2 Korintotɔwo 4:7-9.\nYehowa Mawu zãa eƒe ŋusẽ hã tsɔ tsrɔ̃a ame siwo ɖonɛ koŋ gbea eƒe dzidzenu siwo ku ɖe agbe nyui nɔnɔ ŋuti la dzi wɔwɔ. Yesu Kristo he susu yi Sodom kple Gomora tsɔtsrɔ̃ kpakple Noa ƒe ŋkekea me Tsiɖɔɖɔa dzi abe ale si Yehowa zãa eƒe ŋusẽa tsɔ tsrɔ̃a ame vɔ̃ɖiwo ɖeɖe ko la ƒe kpɔɖeŋuwo ene. Yesu gblɔ ɖi be eteƒe madidi o, Yehowa agazã eƒe ŋusẽ ake atsɔ atsrɔ̃ ame siwo menɔa agbe ɖe eƒe dzidzenuwo nu o.—Mateo 24:3, 37-39; Luka 17:26-30.\nAleke Nèse Le Ðokuiwò Me?\nNe ède ŋugble tso Mawu ƒe ŋusẽ si dzena le ɣletiviwo me ŋu la, ɖewohĩ àse le ɖokuiwò me abe Fia David ene, ame si gblɔ be: ‘Ne mekpɔ wò dziƒowo, siwo nye wò asinudɔwɔwɔ, ɣleti kple ɣletiviwo, siwo nèwɔ la, nu ka nye amegbetɔ, be nèɖoa ŋku edzi, kple amegbetɔvi, be nèléa ŋku ɖe eŋu?’—Psalmo 8:4, 5.\nNyateƒee, ne míetsɔ mía ɖokui sɔ kple xexe gbahoo sia la, míakpɔe be míeɖi naneke kura o, eye esia ana míabɔbɔ mía ɖokui. Ke hã, mele be Mawu ƒe ŋusẽa nado ŋɔdzi na mí o. Yehowa ʋã nyagblɔɖila Yesaya wòŋlɔ nya dedziƒoname sia ɖi be: ‘Mawu naa lãmesesẽ ame siwo ŋu ɖeɖi te, eye wònaa ŋusẽ geɖe ame beliwo. Nu tia kɔ na ɖekakpuiwo, eye ɖeɖi tea wo ŋu, eye ŋutsuwo dzea anyi; ke ŋusẽ yeye ɖoa ame siwo kpɔa mɔ na Yehowa ya ŋu, woɖɔa li fu abe hɔ̃ ene, woƒua du metia wo o, wozɔa azɔli ɖeɖi metea wo ŋu o.’—Yesaya 40:29-31.\nNe èdi be yeawɔ Mawu ƒe lɔlɔ̃nu la, àte ŋu aka ɖe edzi be azã eƒe gbɔgbɔ kɔkɔea atsɔ akpe ɖe ŋuwò. Gake ele be nàbiae hafi. (Luka 11:13) Le Mawu ƒe kpekpeɖeŋu me la, àte ŋu ado dzi le tetekpɔwo me eye ado ŋusẽ wò nàwɔ nu si le eteƒe.—Filipitɔwo 4:13.\nMawu ado ŋusẽ wò nàwɔ nu si le eteƒe\nTso dzigbe le miame yi to godoo: Whirlpool galaxy, Pleiades star cluster, Orion Nebula, Andromeda galaxy\nAnyigba la ƒe kpekpeme zi gbɔ zi akpe 330 sɔŋ ye ade ɣea tɔ nu\nƔletiviƒuƒoƒo si le aɖaka titinatɔ me: NASA, ESA and AURA/Caltech; susɔeawo: National Optical Astronomy Observatories\nNu Si Wokpɔ Dzie Woxɔna Se\nMawu Ƒe Nunya Edze Le Dzɔdzɔmenuwo Me\nMawu Ƒe Lɔlɔ̃ Edze Le Vidada Ƒe Lɔlɔ̃ɖeɖefia Me\nKEYS TO FAMILY HAPPINESS Kuxiwo Gbɔ Kpɔkpɔ\nAfɔku Aɖe Dzɔ Le Solomon Islands\nTso Mawu Ƒe Fiaɖuƒea Ŋu\nAleke Nàwɔ Atia Biblia Gɔmeɖeɖe Nyuitɔ?\nYesu Da Dɔ Na Amewo Nukutɔe\nEsea Míaƒe Vevesesewo Gɔme Na Mí\nAkɔfafa Na Ame Siwo Le Kudɔ Lém\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ May 2008\nGBETAKPƆXƆ May 2008


Taɖodzinuwo Le Mawusubɔsubɔ Me: “Ðe Toƒe Dzɔdzɔe Na Wò Afɔwo” Ne Nàyi Ŋgɔ | Nusɔsrɔ̃\nGBE BUBU Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mizo Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tshiluba Tsonga Turkish Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nESI Mawu ƒe amewo dzo le Babilon le ƒe 537 D.M.Ŋ. me la, mɔ si woato atrɔ ayi Yerusalem la nɔ vevie na Yehowa. Egblɔ na wo be: “Midzra mɔ dzi ɖo na dukɔ la; mido mɔ, mido mɔ; miɖe kpewo ɖa!” (Yes. 62:10) Bu ale si Yudatɔ aɖewo anya wɔ esiae ŋu kpɔ. Anɔ eme be Israel vi aɖewo do ŋgɔ yi ɖaɖe mɔwo, ɖewohĩ woxe ʋewo hezrɔ̃ teƒe glidzaglidzawo dzi. Dɔ sia si ŋgɔdolaawo wɔ la aɖe vi geɖe na wo nɔvi siwo le wo yome hetrɔ yina wo denyigba dzi.\nNenema kee míawo hã míetoa mɔ aɖe koŋ dzi be míaɖo taɖodzinu siwo le mía si le mawusubɔsubɔ me gbɔ. Yehowa di vevie be ye subɔlawo katã naɖe mɔxenuwo ɖa le mɔa dzi. Exlɔ̃ nu mí le eƒe Nya la me be: “Ðe toƒe dzɔdzɔe na wò afɔwo, eye wò mɔwo katã [asɔ] ɖe eteƒe.” (Lod. 4:26) Èɖanye sɔhɛ alo ame si tsi vie o, àte ŋu akpɔe be nunya le Mawu ƒe aɖaŋuɖoɖo ma me.\nWƆ TIATIA NYUIWO NÀTSƆ ADZRA MƆ DZI ÐO\nÐewohĩ èsee amewo gblɔ nya siawo tɔgbi tso sɔhɛ aɖe ŋu kpɔ, be: ‘Nu ava de ɖetugbui sia dzi ŋutɔ,’ alo ‘Ðekakpui sia ava zu ame gbe aɖe gbe.’ Zi geɖe la, sɔhɛwo nɔa lãmesẽ me, woƒe susu ɖea abla, eye wodina vevie be nuwo nadze edzi na yewo le agbe me. Biblia gblɔe wòsɔ be: “Ðekakpuiwo ƒe atsyɔ̃ enye woƒe ŋusẽ.” (Lod. 20:29) Sɔhɛ siwo zãa woƒe ŋutete kple ŋusẽ le Yehowa subɔsubɔ me la ate ŋu aɖo woƒe taɖodzinuwo gbɔ ahakpɔ dzidzɔ vavãtɔ le agbe me.\nÀnya de dzesii be ame siwo menye Ðasefowo o kpɔa ŋudzedze ɖe ŋutete tɔxɛ siwo le míaƒe sɔhɛwo si la ŋu ŋutɔ. Sukuɖaŋuɖolawo, nufialawo, alo sukuhatiwo tea ŋu ƒoa nya ɖe sɔhɛ Ðasefo siwo dzea agbagba le suku la nu be woade suku kɔkɔ ale be nu nadze edzi na wo le xexea me. Alo ame siwo doa kamedefefewo ɖe ŋgɔ ate ŋu anɔ eƒom ɖe nɔviŋutsu alo nɔvinyɔnu sɔhɛ siwo si ŋutete tɔxɛwo le la nu be woatsɔ kamedefefe awɔ woƒe agbemedɔe. Èkpɔ ɖokuiwò le nɔnɔme ma tɔgbi me kpɔa, alo ènya sɔhɛ aɖe si nu wole nya ƒom ɖo alea? Nu kae akpe ɖe Kristotɔwo ŋu be woawɔ tiatia siwo sɔ?\nBiblia ƒe mɔfiamewo ate ŋu akpe ɖe mía ŋu míato mɔ nyuitɔ kekeake dzi le agbe me. Nyagblɔla 12:1 gblɔ be: “Ðo ŋku wɔwòla [Wɔwòla Gã la, NW] dzi le wò ɖekakpuiŋkekewo me.” Aleke wò ŋutɔ alo xɔ̃wò sɔhɛ bubu ate ŋu ‘aɖo ŋku Wɔla Gã la dzi’?\nBu Eric * si le Ɣetoɖoƒe Afrika afi sia ŋu kpɔ. Bɔlƒoƒo dzɔa dzi nɛ ale gbegbe. Kaka Eric naxɔ ƒe 15 la, wotiae be wòanɔ dukɔa ƒe bɔlƒoha aɖe me. Ema fia be eteƒe madidi o, mɔnukpɔkpɔ asu esi be wòaxɔ hehe le Europa ava zu bɔlƒola bibi aɖe. Gake aleke wòawɔ ‘aɖo ŋku Wɔla Gã la dzi’? Eye nufiame kae le eƒe kpɔɖeŋua me na wò alo xɔ̃wò sɔhɛwo?\nYehowa Ðasefowo dze Biblia sɔsrɔ̃ gɔme kple Eric esime wònɔ suku dem. Esia na wòsrɔ̃e be mía Wɔla la ava kpɔ amegbetɔwo ƒe kuxiwo katã gbɔ tegbee. Eric va kpɔ ale si wòle vevie be wòazã eƒe ɣeyiɣi kple ŋusẽ le Mawu subɔsubɔ me la dze sii. Eya ta Eric tso nya me be yemati ŋkɔxɔxɔ le bɔlƒoƒo me yome o. Eɖe adzɔgbe xɔ nyɔnyrɔ eye wòƒo eɖokui ɖe Yehowa subɔsubɔ me bliboe. Eteƒe medidi o, eva zu subɔsubɔdɔwɔla, eye emegbe wokpee wòde Nɔviŋutsu Trewo Ƒe Bibliasrɔ̃sukua.\nNe ɖe Eric tiae be yeazu bɔlƒola bibi la, anye ne axɔ ŋkɔ ahazu kesinɔtɔ hã. Gake ekpɔe be nya si Biblia gblɔ la nye nyateƒe, be: “Kesinɔtɔ ƒe nuwo nye eƒe du sesẽ, eye wòbuna be, gli kɔkɔwo wonye.” (Lod. 18:11) Le nyateƒe me la, ga flua ame, eye menaa dedienɔnɔ vavã ame o. Gawu la, ame siwo dina vevie be yewoazu kesinɔtɔwo la ‘tsɔa vevesese geɖe ŋɔa wo ɖokuiwo flofloflo.’—1 Tim. 6:9, 10.\nDzidzɔtɔe la, sɔhɛ geɖe ƒo wo ɖokuiwo ɖe ɣeyiɣiawo katã ƒe subɔsubɔdɔa me eye esia nana wokpɔa dzidzɔ kple dedienɔnɔ vavãtɔ. Eric gblɔ be: “Mewɔ ɖeka kple Yehowa subɔla siwo le ɣeyiɣiawo katã ƒe subɔsubɔdɔa wɔm ƒe ‘ha’ la. Emae nye ha nyuitɔ kekeake si me mate ŋu anɔ; medaa akpe na Yehowa be efia mɔ nyuitɔ si dzi mato akpɔ dzidzɔ vavãtɔ le agbe me eye eme nanyo nam lam.”\nKe wò ya? Ðe manyo be nàna “wò mɔwo” nali ke le Yehowa ŋkume to mɔɖeɖedɔa wɔwɔ me tsɔ wu be nàti xexea ƒe taɖodzinuwo yome oa?—Kpɔ aɖaka si nye “ Viɖe Siwo Womate Ŋu Akpɔ Le Yunivɛsiti O.”\nÐE MƆXENUWO ÐA LE WÒ MƆ DZI\nGbe ɖeka esi atsu kple asi aɖe ɖi tsa yi alɔdzedɔwɔƒe si le United States la, wokpɔe be Betel-ƒomea me tɔwo le dzidzɔ kpɔm ŋutɔ. Nɔvinyɔnua gblɔ emegbe be: “Míenɔ vevie dom nu kura o, ɖeko míevo.” Atsu kple asia tso nya me be yewoazã yewoƒe ɣeyiɣi kple ŋusẽ ɖe Yehowa subɔsubɔ ŋu geɖe wu.\nƔeyiɣi aɖe megbe la, atsu kple asia see le wo ɖokui me be tɔtrɔ siwo wòhiã be yewoawɔ la lolo akpa. Gake gbe ɖeka la, ŋkekea ƒe mawunyakpukpui si me wodzro lae nye Yohanes 8:31, afi si Yesu gblɔ le be, “Ne mieyi edzi nɔ nye nya la me la, ekema nye nusrɔ̃lawo mienye vavã.” Esi wode ŋugble le mawunyakpukpui ma ŋu la, wogblɔ na wo ɖokuiwo be: “Nu sia nu si míetsɔ sa vɔe be míanɔ agbe tsɛ la mazu dzodzro o.” Eya ta wodzra aƒe gã si me wonɔ la, woɖe asi le nu siwo mehiã o ŋu, eye woʋu yi hame aɖe si hiã kpekpeɖeŋu me. Fifia wonye mɔɖelawo, eye wokpea asi ɖe Fiaɖuƒe Akpatawo tutu ŋu hewɔa lɔlɔ̃nu faa dɔwo le nutome gã takpekpewo me. Aleke wole sesem le wo ɖokui me fifia? Wogblɔ be: “Dzidzɔ si gbegbe kpɔm míele le agbe tsɛ nɔnɔ me, esi míele nu si Yehowa ƒe habɔbɔa de dzi ƒo na mí wɔm la, wɔa nuku na mí.”\nNƆ MƆ LA DZI\nSalomo gblɔ be: “Wò ŋkuwo nekpɔ ŋgɔ tẽe, eye wò aɖabawo nelé mɔ ɖeka tsɔ le ŋgɔwò.” (Lod. 4:25) Abe ʋukulawo ene la, ele be míanɔ ŋgɔ kpɔm tẽe, eye míaƒo asa na susuhenu siwo ate ŋu axe mɔ na mí be míagaɖo taɖodzinuwo le mawusubɔsubɔ me ahaminya wo o la.\nTaɖodzinu kawoe nàte ŋu aɖo na ɖokuiwò? Taɖodzinu nyui ɖeka si nàte ŋu aminyae nye ɣeyiɣiawo katã ƒe subɔsubɔdɔa. Bubue nye be nàyi aɖasubɔ le hame si hiã gbeƒãɖela bibiwo be woate ŋu akpe woƒe anyigbamama gã la ɖo me. Alo ɖewohĩ gbeƒãɖela bibi geɖewo le hame aɖe me, evɔ hamemetsitsiwo kple subɔsubɔdɔwɔlawo mesɔ gbɔ o. Ðe nàte ŋu aʋu ayi aɖana kpekpeɖeŋua? Ðe manyo ŋutɔ be nàɖo dze tso eŋu kple nutome sue dzikpɔlaa kpɔ be àte ŋu akpe asi ɖe hame aɖe ŋu mahã oa? Ne edzro wò be nàsubɔ le didiƒe la, àte ŋu abia axɔ nyatakakawo tso hame siwo gbɔ didi siwo hiã kpekpeɖeŋu la ŋu. *\nFifia mina míagatrɔ susu ɖe nudzɔdzɔ si ŋu woƒo nu tsoe le Yesaya 62:10 ŋu ake. Yudatɔ aɖewo anya wɔ dɔ sesĩe le mɔ si Mawu ƒe amewo ato atrɔ ayi wo denyigba dzi la dzi dzadzraɖo me. Ne èle kutri kum be yeaɖo taɖodzinu siwo le ye si le mawusubɔsubɔ me gbɔ la, ke alɔ megaku wò o. Mawu akpe ɖe ŋuwò nàɖo wo gbɔ. Yi edzi nàbia Yehowa wòana nunya wò esi nèle mɔxenu ɖe sia ɖe ɖem ɖa le ŋgɔwò. Akpe ɖe ŋuwò le ɣeyiɣi nyuitɔ dzi be ‘nàɖe toƒe dzɔdzɔe na wò afɔwo.’—Lod. 4:26.\n^ mm. 18 Kpɔ Ðoɖo Hena Yehowa ƒe Lɔlɔ̃nu Wɔwɔ, axa 111-112.\nViɖe Siwo Womate Ŋu Akpɔ Le Yunivɛsiti O\nESI Flavia nye nyɔnuvi dzaa la, mamaa si nye Yehowa Ðasefo gblɔa Biblia me nyawo nɛ. Gake fofoa si nye nufiala ya dze agbagba be yeaƒã didia ɖe eme be wòasrɔ̃ nu tso dzɔdzɔmenuwo ŋu ahade suku kɔkɔ. Ame aɖewo gblɔna nɛ be: “Miawoe ate ŋu axɔ na anyigba la be amegbetɔwo nagagblẽ edome o.” Fofoa kpe ɖe eŋu wòyi yunivɛsiti xɔŋkɔ aɖe, afi si wònɔ nu srɔ̃m tso mɔ̃memi kple dzodonu siwo maƒo ɖi ya o la wɔwɔ ŋu le.\nGake eteƒe medidi o, Flavia va de dzesii be sukuvi geɖe metsi dzi ɖe ale si ‘woaxɔ na anyigba la’ ŋu o. Azɔ hã, adzɔha aɖewoe doa alɔ sukunusɔsrɔ̃ aɖewo, eya ta nu siwo ade adzɔha mawo dzie numekulawo dina be yewoawɔ. Esia ɖe fu na Flavia vevie. Esi Yehowa Ðasefowo va ɖo dze kplii la, egava tsɔ ɖe le nya si Biblia gblɔ tso Mawu kple nu siwo wòava wɔ le etsɔme ŋu la me.\nFlavia xɔ Biblia me nyateƒea eye wòxɔ nyɔnyrɔ. Gake esi wònɔ nu srɔ̃m be yeaxɔ yunivɛsiti ɖaseɖigbalẽ deŋgɔ ta la, metea ŋu kpɔa ɣeyiɣi ɖea gbeƒã nya nyuia ale si dze o. Gbe ɖeka ese nutome sue dzikpɔla ƒe nuƒo si me wòdzro Yakobo 4:17 me le, afi si gblɔ be: “Ne ame aɖe nya ale si wòawɔ nu nyui, evɔ mewɔnɛ o la, enye nu vɔ̃ nɛ.” Esia wɔ dɔ ɖe Flavia dzi wòbu nɔnɔme si me wòle ŋu. Egblɔ be: “Medi be Yehowa nayram, eye medi be masrɔ̃ dzɔdzɔmeŋutinunya ayi ŋgɔe akpɔ dɔ gã awɔ hã. Ehiã be matia ɖeka.”\nFlavia ŋutɔ tso nya me be yeadzudzɔ yunivɛsiti nusɔsrɔ̃a. Ðe esia va le evem fifia? Egblɔ be:\n“Viɖe siwo womate ŋu akpɔ le yunivɛsiti o la su asinye le Yehowa subɔsubɔ me. Yehowa wɔ nyui geɖe nam. Efiam ale si manyo dɔme, alɔ̃ ame ahakpe ɖe amewo ŋu woasrɔ̃ nu tso eyama ŋu. Mele dzidzɔ kpɔm le srɔ̃ɖeɖe me, eye mele mɔ kpɔm na etsɔme si nyo kura wu esi ŋugbe dom dzɔdzɔmeŋutinunyalawo le. Yehowa ɖeka koe ate ŋu axɔ na anyigba la. Nyematrɔ megbe dee gbeɖe o.” Flavia kple srɔ̃a wole subɔsubɔm kple dzidzɔ le Yehowa Ðasefowo ƒe xexea me katã ƒe dɔwɔƒe gã la le New York.\nƉoe Ɖe Amewo Ɖoe Ɖe Amewo “Ðe Toƒe Dzɔdzɔe Na Wò Afɔwo” Ne Nàyi Ŋgɔ


Help:Axa yeye gɔmedzedze - Wikipedia\n14 May 2011 - 27 Jun 2018\nHelp:Axa yeye gɔmedzedze\n(Woɖo wò ɖe afii tso Kpekpeɖeŋu:Eme nyawo)\n"Yi (Di tanya sia)" tatia akɔ wò ayi axa yeye dzi kple tanya si sɔ kple esi wòŋlɔ ɖe goa me, negbe axaa ɖe li kpakple tanya mawo xoxo ko. Teƒe le axa yeye sia dzi si wòateŋu atia na kpekpeɖeŋu kple nuwoŋlɔŋlɔ ne anɔ hahiãm na wò. Mehiã be na gbugbɔ ava afii na axa yeye gɔmedzedze o. Woateŋu adze wo gɔme kple nuŋɔŋlɔ dzẽwo tatia. Megavɔ̃ na nuyeyewo gɔmedzedze kroa o.\nNe wòle nuyeye gɔmedzem la, ɖo ŋku edzi be:\nTanya si wòtia le vevie ŋutɔ, elabena eya ye le tanya zu gbe na axaa kat.\nEnyo wu be wòdzra ɖo nyuie hafi gɔmedzedzea, elabena ebɔbɔ wu vodadawo ɖɔɖɔɖo le emegbe.\nƉo ŋku nusiwo woɖe mɔ na le Wikipiɖia la dzi.\nKpɔe ɖa gbã be woŋlɔ nusi wòadi be yeaŋlɔ xoxo kple tanya bubua ɖe mahã.\nNe nye ɖe ko wòadi be yea doe akpɔ gbã la, ekema yi Keme gbã.\nMɔnana ɖeka si woateŋu ana ŋdɔwɔlawo enye be woaɖe mɔ nawo be "createpage", si ana wòateŋu adze nuŋɔŋlɔ yeye gɔme. Wikia ateŋu ana mɔ sia si wo me xe mɔ na xoxo o (esia enye default), alo ana amewo si ŋlɔ ŋkɔ.\nKpekpeɖeŋu na nuwotrɔtrɔ le afisiafi si wòa nɔ dɔ wɔm lw eyata mele bubu ge o.\nNya veviwo[trɔ asi le eŋu | trɔ asi le etsoƒe ŋu]\nDii nàkpɔe ɖa be ame aɖe ŋlɔ nu ma xoxoa hafi nàdze tɔwò gɔme. Gbɔ dzi ɖi nàtia tanya nyuie.\nGbugbɔ to esiwo ku ɖe nu si nèdi be yeaŋlɔ la me e.g.:\nale si wona ŋkɔ wo; kpɔ Help:Page name.\naxa yeye gahiã, alo manyo be nàŋlɔ nua atsɔ atɔ ɖe bubu si le xoxo nu oa? Enyo wu be nu kpuiwo na tɔ ɖe bubuwo nu wu be nàdze axa bubu gɔme. Ne eva didi akpa la, woate ŋu ama eme eve.\nLe esime nèle nua ŋlɔm la, kpɔ Ƒomedodowo ɖa le axaa dzi. Kpɔ egbɔ be axaa sɔ kple esiwo do ƒome kplii.\nNe naneke mele afi ma o la, ekema axa sia nye tsɔ̃evi eye ehiã be nàna axa bubuwo nado ƒome kplii.\nAxa yeye gɔme dzedze tso ƒomedodo dzi alo le edidi vɔ megbe[trɔ asi le eŋu | trɔ asi le etsoƒe ŋu]\nÀte ŋu adze axa yeye gɔme kple ƒomedodo dzĩ tiatia. Esia atsɔ wò ayi axa yeye dzi kple tanya si sɔ kpakple esi nètia la, eye ate ŋu adze nuŋɔŋlɔ gɔme enumake.\nyesuÁÁ kristo yenye mɔla nyateƒe la kple agbe la\nNyaŋuɖoɖo go[trɔ asi le eŋu | trɔ asi le etsoƒe ŋu]\nTia nuŋɔŋlɔa ɖe. Ne eƒe ŋkɔ biã la, ekema womedze egɔme haɖe o.\nKpɔ Nya veviewo le axa sia tame kple Help:Inputbox.\nNuŋɔŋlɔ sia tso "https://ee.wikipedia.org/w/index.php?title=Help:Axa_yeye_gɔmedzedze&oldid=47090"\nNuŋlɔlawo ƒe nusrɔ̃gbalẽ\nWotrɔ axa sia susuea le 21:43, 7 Dasiamime 2015.


Afi Kae Halloween Dzɔ Tso? | Biblia Me Biabiawo\nGBE BUBU Afrikaans Albanian Amharic Arabic Arabic (Lebanon) Armenian Assamese Azerbaijani Azerbaijani (Cyrillic) Bicol Bislama Bulgarian Catalan Cebuano Chavacano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinese (Sichuanese) Chitonga Chitumbuka Cibemba Croatian Czech Danish Dutch Estonian Eŋlisi Eʋegbe Faroese Fijian Finnish Fon Franse Georgian German Greek Haitian Creole Hausa Hebrew Hiligaynon Hungarian Iban Icelandic Igbo Iloko Indonesian Italian Italy Tokunɔgbe Japanese Kalanga (Botswana) Kikamba Kikuyu Kiluba Kinyarwanda Kirghiz Kiribati Korean Kyangonde Latvian Lingala Lithuanian Low German Luganda Macedonian Malagasy Malay Malayalam Maltese Mapudungun Myanmar Norwegian Nzema Ossetian Pangasinan Papiamento (Aruba) Papiamento (Curaçao) Persian Peru Tokunɔgbe Polish Portuguese Portuguese (Portugal) Romanian Russia Tokunɔgbe Russian Réunion Creole Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spain Tokunɔgbe Spanish Swahili Swedish Tagalog Tatar Telugu Thai Tiv Tsonga Turkish Turkmen Tzotzil Ukrainian Urdu Valencian Vietnamese Welsh Xhosa Yoruba Zulu\nBiblia meƒo nu tso Halloween ŋu o. Ke hã, afi si wòdzɔ tso le blema kple kɔnu siwo yia edzi le azã sia ɖuɖu me egbea siaa ɖee fia be wotui ɖe aʋatsodzixɔse ku ɖe ame kukuwo kple gbɔgbɔ makpɔmakpɔwo alo gbɔgbɔ vɔ̃wo ŋu dzi.—Kpɔ “Halloween ƒe ŋutinya kple eŋu kɔnuwo.”\nBiblia xlɔ̃ nu mí be: “Nukala, kple ŋɔliyɔla aɖeke meganɔ dowòme o.” (5 Mose 18:10-12) Togbɔ be ame aɖewo bua Halloween be enye dzidzɔdonamezã si ŋu naneke megblẽ le o hã la, Biblia tsri kɔnu siwo yia edzi le azã sia ɖuɣi. Biblia gblɔ le 1 Korintotɔwo 10:20, 21 be: “Nyemedi be miade ha kple gbɔgbɔ vɔ̃wo o. Miate ŋu anɔ nu nom le Yehowa ƒe kplu nu, aganɔ nu nom le gbɔgbɔ vɔ̃wo ƒe kplu nu o.”\nHalloween ƒe ŋutinya kple eŋu kɔnuwo\nSamhain: Halloween dzɔ tso “Kelt-tɔwo ƒe trɔ̃zã aɖe si woɖuna ƒe 2,000 aɖewoe nye esi va yi la me. Kelt-tɔwo xɔe se be kukuawo va zɔna le agbagbeawo dome le ƒea ƒe ɣeyiɣi sia me. Le Samhainɖuɣi la, agbagbeawo ate ayi aɖakpɔ kukuawo ɖa.” (The World Book Encyclopedia) Gake Biblia gblɔe kɔtɛe be “kukuawo menya naneke o.” (Nyagblɔla 9:5) Eya ta womate ŋu ado ka kple agbagbeawo o.\nHalloween ƒe awudodowo, kpetikewo, nuwɔnawo kple nunanawo: Agbalẽ aɖe (Halloween—An American Holiday, An American History) gblɔ be Kelt-tɔ aɖewo doa awu ɖivɔvɔ̃wo ale be gbɔgbɔ siwo le tsatsam la nabui be yewo tɔwoe wonye ale be womaɖe fu na yewo o. Wo dometɔ aɖewo hã naa kpetike gbɔgbɔawo be woatsɔ akpata wo. Le blema Europa la, Katolikotɔwo ƒe subɔsubɔhakplɔlawo da asi ɖe trɔ̃subɔla siwo dome wonɔ la ƒe dzixɔsewo dzi eye wonaa woƒe hameviwo nɔa tsatsam tso aƒe me yi aƒe me nɔa nunana suesuewo biam. Gake Biblia meda asi ɖe edzi be woatsɔ alakpasubɔsubɔ ƒe nuwɔna atsaka kple tadedeagu na Mawu o.—2 Korintotɔwo 6:17.\nAme kuku siwo wobe wodona le zã me va noa ʋu le lãme na amewo (VAMPIRE), adzetɔwo, amegbetɔ siwo wobe wotrɔna zua amegãxiwo, ame kuku siwo wobe wotrɔna zua amegbetɔwo (ZOMBIE): Tso blema kee woxɔe se be nu siawo do ka kple gbɔgbɔ vɔ̃wo. (Halloween Trivia) Gake Biblia ya gblɔe eme kɔ be ele be míatsi tre ɖe gbɔgbɔ vɔ̃wo ŋu ke menye be míaɖu azã kpli wo o.—Efesotɔwo 6:12.\nHalloween ƒe aŋanyiwo: Le blema Britain la, “amewo nɔa tsatsam tso ʋɔtru nu yi ʋɔtru nu nɔa amewo biam be woana nuɖuɖu yewo ne yewoado gbe ɖa ɖe wo ta,” eye woléa “sabala ƒomevi aɖe si me woɖe to ɖo hesi vele ɖo la ɖe asi. Wɔna sia fia luʋɔ siwo tsi ŋutiklɔdzo me.” (Halloween—From Pagan Ritual to Party Night) Ame aɖewo gblɔna be wozãa akaɖi siawo tsɔ nyaa gbɔgbɔ vɔ̃wo. Le ƒe 1800-awo me la, Dziehe Amerikatɔwo va tsɔ aŋanyi ɖɔli sabala ƒomevi ma elabena aŋanyiwo bɔ eye enɔa bɔbɔe be woaɖe to ɖe wo me. Dzixɔse siwo le megbe na kɔnu sia, siwo nye luʋɔ makumaku, ŋutiklɔdzo kple gbedodoɖa ɖe kukuawo ta mewɔ ɖeka kple Biblia ƒe nufiafiawo o.—Ezekiel 18:4.\nKpɔ afi si Halloween kple azã siwo ɖii la dzɔ tso.\nƉoe Ɖe Amewo Ɖoe Ɖe Amewo Nya Kae Biblia Gblɔ Tso Afi Si Halloween Dzɔ Tso Ŋu?


Hiob 5 | Biblia Le Internet Dzi | Xexe Yeye Gɔmeɖeɖe\nElifaz yi eƒe nuƒo gbãtɔa dzi (1-27)\n‘Mawu léa nunyalawo le woƒe ayedzedze me’ (13)\n‘Hiob, mègagbe Mawu ƒe amehehe o’ (17)\n5 “Meɖe kuku, yɔ ame kpɔ be ɖe ame aɖe atɔ na wò hã? Kɔkɔetɔawo dometɔ ka ŋue nàtrɔ ɖo? 2 Elabena dzikuléle ɖi awu bometsila,Eye ŋubiabiã awu numanyala. 3 Nye la, mekpɔ bometsila wòdo ke,Kasia woƒo fi de eƒe aƒe. 4 Dedienɔnɔ le adzɔge le viawo gbɔ o,Wofanya wo le dugbo+ la nu, eye xɔnametɔ aɖeke meli na wo o. 5 Dɔwuitɔwo ɖua eƒe nuku si wòxa,Woɖea esi tsi ŋùwo me gɔ̃ hã,Eye mɔ̃ ɖea woƒe nunɔamesiwo. 6 Elabena menye ke mee vɔ̃ miena tso o,Eye menye anyigba tumee xaxa dona tso o. 7 Elabena wodzia amegbetɔ be wòakpe hiã,Abe ale si dzoxi dzona yia dzi godoo ene. 8 Ne nyee wònye la, anye ne matrɔ ɖe Mawu ŋu,Anye ne matsɔ nye nya ade asi na Mawu, 9 Ame si wɔa nu gã siwo me dzodzro meli o,Nu wɔnuku siwo mele xexlẽ me o. 10 Enaa tsi dzana ɖe anyigba dzi,Eye wòdea tsi gbewo. 11 Edoa ame tsɛwo ɖe dzi,Eye wòxɔna na blanuilélawo hekɔa wo ɖe dzi. 12 Egblẽa ayetɔwo ƒe ɖoɖowo me,Ale be woƒe asinudɔwo medzea edzi o. 13 Eléa nunyalawo le woawo ŋutɔwo ƒe ayedzedze me,+Ale be ame drãwo ƒe ɖoɖowo me gblẽna. 14 Viviti dona ɖe wo le ŋkeke me,Eye wonɔa asi tsam le ɣeɖota abe zã mee ene. 15 Eɖea wɔnamanɔŋutɔwo tso yi, si le woƒe nu me la nu,Eye wòɖea ame dahe tso ame sesẽ si me, 16 Ale be mɔkpɔkpɔ va sua ame tsɛ la si,Ke ɖoɖoe zina le ame madzɔmadzɔwo ya nu. 17 Kpɔ ɖa! Dzidzɔtɔe nye ame si Mawu kaa mo na;Eya ta mègagbe Ŋusẽkatãtɔ la ƒe amehehe o! 18 Elabena enaa ame sea veve, gake eblaa abi la;Egbãa ame, gake eƒe asi daa gbe le eŋu. 19 Aɖe wò tso xaxa ade me,Eye le adrelia me hã, nu vevi aɖeke mawɔ wò o. 20 Aɖe wò tso ku si me le dɔŋɔli,Eye wòaɖe wò tso yi si me le aʋaŋɔli. 21 Aɣla wò tso aɖeɖiƒoame me,+Eye ne gbegblẽ va la, màvɔ̃ o. 22 Àko gbegblẽ kple dɔwuame,Eye màvɔ̃ anyigbadzilã wɔadãwo o. 23 Elabena agblemekpewo mawɔ nu vevi wò o,*Eye gbemelãwo hã anɔ ŋutifafa me kpli wò. 24 Ekema ànya be yeƒe agbadɔ le dedie*Eye ne ètsa le wò lãnyiƒe godoo la, naneke mabú na wò o. 25 Viwo anɔ asiwò kpaŋkpaŋ,Eye wò dzidzimeviwo asɔ gbɔ abe gbe le anyigba dzi ene. 26 Àkpɔtɔ anɔ ŋusẽ me va se ɖe esime nàyi yɔ me,Abe nuku bablawo le wo xaɣi ene. 27 Kpɔ ɖa! Nu sia mee míedzro, eye aleae wòle hã. Eya ta see, ne nàwɔ edzi.”\n^ Alo, “abla nu kpli wò.”\n^ Egɔmeɖeɖe tẽe, “yeƒe agbadɔ nye ŋutifafa.”


Hiob 38 - Holy Bible [Ewe Bible 1913] - (Hio 38)\nEye Yehowa ɖo ŋu na Hiob le dziya me gblɔ bena:\nAmekae tsɔ nuƒoƒo, si nunyaa ɖeke mele eme o la, blu aɖaŋuɖoɖo mee?\nTso, nasa avɔ ɖe ali abe ŋutsu ene; mabia nya wò, eye nafia num!\nAfika nènɔ, esime meɖo anyigba gɔme anyi? Ne nunya le tagbɔ na wò la, ekema gblɔe!\nAmeka ɖo eƒe dzidzeme? Enyae tso! Alo ameka da dzidzeka nɛ?\nNuka dzi wodo egɔme anyi do, eye ameka ɖo eƒe dzogoedzikpe,\nesime ŋukeɣletiviwo katã le aseye tsom, eye Mawu ƒe viwo katã gli kple dzidzɔa?\nAmeka tso ʋɔtruwo xe mɔ na atsiaƒu, esime wòdo tso vidzidɔ me?\nEsime metsyɔ alilikpo nɛ, eye medzii goŋgoŋ ɖe blukɔ me;\nmeɖo liƒo nɛ, eye mede gameti kple agbo enu\nhegblɔ bena: Afii nava se ɖo, eye mayi ŋgɔ o; eye afii wò tsotsoe kpakawo aƒo ɖoa?\nLe wò agbe me ŋkekewo me la, ɖe nèɖe se na ŋɖi kpɔ, eye néfia agudzedze ƒe nɔƒee,\nne wòalé anyigbatoga aʋuʋu ame vɔ̃ɖiwo ɖa le eŋua?\nEtrɔna abe tsu, si wonyã ene, eye nɔnɔmewo tsia anyi abe avɔ ene.\nWoaxɔ kekeli le ame vɔ̃ɖi si, eye woaŋe abɔ, si woɖo ɖe dzi la.\nƉe nede atsiaƒu dzɔƒe, eye nèzɔ egɔme kpɔa?\nDe woʋu ku ƒe agbo na wò, eye nekpɔ blukɔ tsiɖitsiɖi ƒe agbo kpɔa?\nEkpɔ anyigba ƒe kekemea? Ne enya nusiawo katã la, gblɔe!\nKekeli gbɔ mɔ ɖe, eye afika nye viviti ƒe nɔƒe,\nne nakplɔ wo ayi woƒe liƒo dzii, eye nanya woƒe aƒe gbɔ mɔa?\nEnyae tso, elabena ɣemaɣi wodzi wò, eye wò ŋkekewo ƒe xexlẽme sɔ gbɔ!\nƉe nède afisi wodzra sno ɖo, eye nèkpɔ afisi woƒo dzikpewo nu ƒu do,\nesiwo metu do ɖe xaxaɣi, avuwɔgbe kple aʋakpegbe ŋua?\nMɔ ka kekeli mãna tona, eye afika ɣedzeƒeya tona kakana ɖe anyigba dzi?\nAmeka ɖo toƒe na tsidzadza gãwo kple mɔ na dziɖegbe kple dzikedzo,\nne tsi nadze ɖe anyigba, si dzi amegbetɔ mele o, kple gbedadaƒo, afisi amea ɖeke mele o,\nne woana tagba kple gbegbe naɖi kɔ, eye gbe mumu namie?\nƉe fofo li na tsidzadza, eye zãmũ ƒe tagegewo la, ameka dzi wo?\nAmeka ƒe dɔ mee tsi babla tso, eye ameka dzi dziƒo ƒe miãtsi bablawo?\nTsiwo lía abe kpe ene, eye tɔwo ŋgɔ bla ɖekae.\nWòe saa atifieŋuwo ƒe ka, alo wòe ɖea ka avũ kple avũtɔa?\nWòe kplɔa ŋukeɣletivi doa goe, eye wòe kplɔa koklovinɔ kple viawoa?\nEnya dziƒo ƒe sewoa, alo wòe ɖoa eƒe dziɖuɖu ɖe anyigba dzia?\nA le ŋu aɖe gbe na alilikpo be, tsi geɖe nanyẽ atsyɔ dziwòa?\nAte ŋu ada dzikedzowo, eye woayi ava gblɔ na wò be: Míawoe nye esia?\nAmeka tsɔ nunya ɖo alilikpo tsiɖitsiɖi me, eye ameka na gɔmesese yamenuwo?\nAmeka tsɔ nunya xlẽ alilikpowoe, eye ameka trɔ dziƒotsigoewo ƒo ɖe anyi,\nale be anyigba wɔ agbi heƒuna, eye anyikɔwo léna ɖe wo nɔewo ŋu?\nWòe kaa ade na dzatanɔ, eye nèfaa dɔwuame nu na dzataviwo,\nne wotsyɔ akɔ anyi ɖe dowo me, eye wode xa ɖe avedodoewo mea?\nAmeka ɖaa nuɖuɖu na akpaviã, ne viawo le ɣli dom na Mawu, eye wole tsa glãla tsam nuɖuɖu makpɔmakpɔe?


Hosea 9 | Biblia Le Internet Dzi | Xexe Yeye Gɔmeɖeɖe\nEfrayim ƒe nu vɔ̃ na Mawu gbee (1-17)\nWotsɔ wo ɖokui na ŋukpenamawu (10)\n9 “Oo Israel, mègakpɔ dzidzɔ o,+Mègatso aseye abe dukɔwo ene o. Elabena èto gbolowɔwɔ me trɔ le wò Mawu yome.+ Èlɔ̃ gbolohoxɔxɔ le nukuƒoƒewo katã.+ 2 Gake nukuƒoƒe kple wainfiãƒe manyi wo o,Eye wain yeye mawɔ nɛ o.+ 3 Womayi edzi anɔ Yehowa ƒe anyigba la dzi o;+Ke boŋ Efrayim agbugbɔ ayi Egipte,Eye woaɖu nu makɔmakɔ le Asiria.+ 4 Womagatrɔ wain akɔ ɖi na Yehowa o;+Woƒe vɔsawo manyo eŋu o.+ Wole abe konyifabolo ene na wo;Ame siwo katã ɖui la agblẽ kɔ ɖo na wo ɖokuiwo. Elabena woƒe abolo anye woawo* ɖeɖe tɔ;Mava Yehowa ƒe me o. 5 Nu kae miawɔ le takpegbe*Kple Yehowa ƒe ŋkekenyui la ɖugbe? 6 Elabena kpɔ ɖa, woasi le esi wotsrɔ̃ wo ta.+ Egipte aƒo wo nu ƒu,+ eye Memfis aɖi wo.+ Dza amie ɖe woƒe klosalonu veviwo dzi,Eye ŋù amie ɖe woƒe agbadɔwo me. 7 Kpɔkpɔɖaŋkeke la gbɔna,+Tohegbe la aɖo,Eye Israel anya nu si wònye. Nyagblɔɖila azu bometsila, ame si dzi gbɔgbɔ le la azu tsukunɔ;Le wò vodada gbogboawo ta, elabena wolé fu wò vevie ŋutɔ.” 8 Efrayim ƒe gbetakpɔla+ nɔ nye Mawu gbɔ.+ Gake fifia la eƒe nyagblɔɖila+ ƒe toƒewo katã le abe xevimɔ̃trela ƒe mɔ̃wo ene;Fuléle le eƒe Mawu ƒe aƒe la me. 9 Woƒo wo ɖokuiwo ɖe nu gbegblẽ wɔwɔ me vĩi abe le Gibea+ ŋɔli ene. Aɖo ŋku woƒe vodada la dzi eye wòahe to na wo ɖe woƒe nu vɔ̃wo ta.+ 10 “Mekpɔ Israel le gbegbe abe waintsetse ene.+ Mekpɔ mia tɔgbuiwo abe gbotsetse gbãtɔ le gboti dzi ene. Gake woyi Baal si le Peor+ gbɔ;Woɖe adzɔgbe na ŋukpenanu*+ la,Eye wozu ŋunyɔnu abe nu si ŋu woƒe dzi ku ɖo la ke ene. 11 Efrayim hã ƒe ŋutikɔkɔe dzo dzo abe xevi ene;Ale be vidzidzi, fufɔfɔ kple fudodo aɖeke meli o.+ 12 Ne wonyi viwo wotsi hã la,Mana woaku na wo, ale be ame aɖeke maganɔ anyi o;+Baba na wo, ne metrɔ ɖa le wo ŋu!+ 13 Efrayim, si wodo ɖe lãnyiƒe la le nam abe Tiro ene;+Azɔ Efrayim akplɔ viawo ayi amewuƒe.” 14 Oo Yehowa, na nu si wòle be nàna wo la wo.Na vidzidɔ si metsɔa fu o kple no ƒuƒui kplalɛ* wo. 15 “Gilgal ye wowɔ woƒe nu vɔ̃ɖiwo katã le,+ eye tso afi mae melé fu wo. Manya wo ɖa le nye aƒe la me le woƒe nuwɔna vɔ̃ɖiwo ta.+ Nyemayi edzi alɔ̃ wo ɖaa o;+Woƒe amegãwo katã nye aglãdzelawo. 16 Woada nu Efrayim.+ Woƒe kè aƒu, womatse ku aɖeke o. Eye ne wodzi vi hã la, mana woƒe dɔmevi siwo gbɔ womelɔ̃a nu le o la naku.” 17 Nye Mawu agbe wo,Elabena womeɖo toe o,+Eye woazu sisilawo le dukɔwo dome.+\n^ Alo, “woƒe luʋɔ.”\n^ Alo, “miaƒe azãgbe.”\n^ Alo, “ŋukpenamawu.”\n^ Alo, “no léayi.”


Lefèvre d’Étaples Ƒe Biblia Gɔmeɖeɖe Ŋutinya\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bicol Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Danish Drehu Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Greenlandic Guarani Gun Haitian Creole Hausa Hebrew Hiligaynon Hungarian Icelandic Igbo Iloko Indonesian Isoko Italian Japanese Javanese Kabiye Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Luganda Lunda Luo Luvale Macedonian Malagasy Maltese Mam Mambwe-Lungu Mauritian Creole Maya Myanmar Nahuatl (Northern Puebla) Ndebele Ndebele (Zimbabwe) Ndonga Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tatar Tetun Dili Thai Tigrinya Tiv Tojolabal Tok Pisin Tshiluba Tsonga Turkish Twi Tzotzil Ukrainian Umbundu Venda Vietnamese Wallisian Waray-Waray Xhosa Yoruba Zande Zulu\nLE KWASIÐAGBE aɖe ƒe ŋdi le ƒe 1520 me la, ame siwo le du sue aɖe si nye Meaux, si te ɖe Paris ŋu me la ƒe mo wɔ yaa le nu si wose le sɔleme la ta. Woxlẽ nya aɖewo tso Nyanyuigbalẽawo me na wo le wo degbe si nye Fransegbe me ke menye le Latingbe me o!\nAƒetɔ Jacques Lefèvre d’Étaples (Latin, Jacobus Faber Stapulensis) ame is ɖe Biblia sia gɔme ŋlɔ emegbe ɖo ɖe exɔlɔ̃ aɖe be: “Mɔ wɔnuku si dzi tom Mawu le be yeana ame tsɛ siwo le teƒe aɖewo nase yeƒe Nyaa awɔ dɔ ɖe dziwò ŋutɔ.”\nƔemaɣi la, Katoliko-haa kple mawunyaŋununyala siwo le Paris la tsi tre ɖe Biblia gɔmeɖeɖe siwo le gbe siwo ame geɖe dona me ŋu vevie. Eya ta nu kae ʋã aƒetɔ Lefèvre hafi wòɖe Biblia gɔme ɖe Fransegbe me? Eye nu kae wòwɔ tsɔ kpe ɖe ame tsɛwo ŋu be woase Mawu ƒe Nyaa gɔme?\nENƆ GƆMESESE ŊUTƆŊUTƆ SI LE ŊƆŊLƆAWO ŊU LA DIM\nHafi aƒetɔ Lefèvre nava dze Biblia gɔmeɖeɖedɔa gɔme la, eɖoe eɖokui dzi be yeakpe ɖe amewo ŋu be gɔmesese vevi si le xexemenunya kple mawuŋununya ŋu la nasu wo si. Ede dzesii be vodadawo kple nya tatrawo bɔ ɖe blemanuŋlɔɖi geɖewo me. Esi wònɔ gɔmesese vevi si le blemanuŋɔŋlɔwo ŋu dim la, edze Katolikotɔwo ƒe Biblia, si nye Latin Vulgate si nɔ amewo si ɣemaɣi la sɔsrɔ̃ gɔme tsitotsito.\nAle si wòsrɔ̃ Ŋɔŋlɔawo kutrikukutɔe na wòƒo nya ta be, “Nyateƒe si le Mawu ƒe nya la me sɔsrɔ̃ ɖeɖe dzaa koe . . . ana ame nakpɔ dzidzɔ wu gbɔgblɔ.” Eya ta aƒetɔ Lefèvre dzudzɔ xexemenunya sɔsrɔ̃ eye wòzã eƒe ŋusẽ katã ɖe Biblia gɔmeɖeɖe ŋu.\nLe ƒe 1509 me la, Lefèvre ta Psalmowo * ƒe agbalẽa vovovo atɔ̃ ɖe Latingbe me, eye Vulgate Biblia si me wòwɔ ɖɔɖɔɖowo le hã le wo dome. To vovo na mawunyaŋununyala siwo nɔ anyi le eŋɔli la, eya dze agbagba be yeake ɖe “gɔmesese si tututu” le Biblia me nyawo ŋu la ŋu. Mɔ si dzi wòto ɖe Ŋɔŋlɔawo gɔme la kpɔ ŋusẽ gã aɖe ɖe Biblia ŋutinunyalawo kple ɖɔɖɔɖowɔlawo dzi.—Kpɔ aɖaka si nye “ Ale Si Lefèvre Kpɔ Ŋusẽ Ðe Martin Luther Dzi.”\nTanya siwo le Psalmowo me ku ɖe Mawu ŋu siwo woɖo ɖe ɖoɖo nu abe ale si wòdze le Fivefold Psalter, ƒe 1513 Ƒe Tataa me ene\nAƒetɔ Lefèvre si wodzi ɖe Katoliko-haa me la ka ɖe edzi bliboe be ne wofia Ŋɔŋlɔawo ame tsɛwo nyuie ko hafi ha la ƒe nuwɔnawo atrɔ. Gake alekee Ŋɔŋlɔawo awɔ aɖe vi na ame tsɛawo esi wònye be Latingbe me koŋ koe wòle?\nBIBLIA GƆMEÐEÐE SI AME SIA AME ATE ŊU AƑLE\nNya siwo dze le Nyanyuigbalẽawo ƒe ŋgɔdonya me ɖo kpe didi si le Lefèvre me be yeana Biblia nasu amewo katã si le wo degbe me la dzi\nAle si gbegbe aƒetɔ Lefèvre lɔ̃ Mawu ƒe Nyaa wɔe be eɖoe be yeana wòasu ame akpa gãtɔ si. Be wòate ŋu aɖo taɖodzinu sia gbɔ la, le June ƒe 1523 me la, eta Nyanyuigbalẽawo ƒe tata suetɔ ƒe babla eve ɖe Fransegbe me. Esi wòle sue eye mexɔ asi de lolotɔ nu o ta la, enɔ bɔbɔe na ame dahewo gɔ̃ hã be woaƒle Biblia sia azã.\nAme siwo dzi nu mede o la kpɔ dzidzɔ ɖe Biblia sia ŋu eteƒe mekɔ o. Ŋutsuwo kple nyɔnuwo siaa di vevie be yewoaxlẽ Yesu ƒe nyawo le yewo degbe me ale gbegbe be kɔpi 1,200 siwo wota gbã la vɔ le ɣleti ʋɛ aɖewo ko me.\nETƆ AƑƆ TO ÐE BIBLIA GƆME\nAƒetɔ Lefèvre gblɔ le Nyanyuigbalẽawo ƒe ŋgɔdonyaa me be yeɖe wo gɔme ɖe Fransegbe me ale be “ame tsɛ” siwo le sɔlemehaa me la “nate ŋu aka ɖe nyateƒenya siwo le Nyanyuigbalẽawo me la dzi abe ale si wòle le Latingbe me tɔ me ene.” Gake nu ka tae Lefèvre tsi dzi nenema gbegbe be yeakpe ɖe ame tsɛwo ŋu woatrɔ ɖe nu si tututu Biblia fia la ŋu?\nLefèvre nya nyuie be amegbetɔwo ƒe nufiafiawo kple xexemenunya kpɔ ŋusẽ gbegblẽ ɖe Katoliko-haa dzi . (Marko 7:7; Kolosetɔwo 2:8) Eye eka ɖe edzi bliboe be ɣeyiɣia de be woagblɔ Nya Nyui “si wometɔ tsii o la le xexeame godoo, ale be woagatsɔ amegbetɔwo ƒe nufiafiawo akplɔ ame aɖeke atrae azɔ o.”\nLefèvre ɖoe hã be yeaklo nu le ame siwo gbe be woagaɖe Biblia gɔme ɖe Fransegbe me o la ƒe nyahehe totrowo dzi. Eʋu go woƒe alakpanuwɔnawo esi wògblɔ be: “Aleke woawɔ afia [ameawo] be woawɔ nu siwo katã ƒe se Yesu Kristo de la dzi, ne womedi be ame tsɛwo ƒe asi naka Mawu ƒe Nyaa ale be woate ŋu axlẽ Nya Nyuia le woawo ŋutɔwo degbe me o?”—Romatɔwo 10:14.\nMewɔ nuku o be eteƒe medidi hafi mawunyaŋununyala siwo le Sorbonne yunivɛsiti le Paris la te kpɔ be yewoaɖo asi Lefèvre dzi o. Le August ƒe 1523 me la, wotso ɖe Biblia kple Biblia ŋuti numeɖeɖewo gɔmeɖeɖe ɖe gbe siwo amewo dona me ŋu eye wobu wo be “woagblẽ nu le Sɔlemehaa ƒe nufiafiawo ŋu.” Ne menye Franseawo ƒe Fia Francis I ye o la, anye ne wobu Lefèvre be enye aglãdzela.\nGBEGƆMEÐELA SI ‘ZI KPI’ LA WU EƑE DƆ NU\nAle si amewo nɔ nya hem vevie ɖe Lefèvre ƒe Biblia gɔmeɖeɖe ŋu metsɔ fu le lãme nɛ o. Esi wòwu Hela Ŋɔŋlɔawo (si woyɔna be Nubabla Yeyea) gɔmeɖeɖe nu le ƒe 1524 me la, eɖe Psalmowo ƒe agbalẽa si le Fransegbe me ɖe go, ale be mawusubɔlawo nate ŋu ado gbe ɖa “kple seselelãme tso dzi blibo me.”\nMawunyaŋununyala siwo le Sorbonne la wɔ kaba to Lefèvre ƒe dɔawo me tsitotsito. Wode se enumake be woatɔ dzo Hela Ŋɔŋlɔ si gɔme wòɖe la le dutoƒo, eye wogbe nu le eƒe nuŋlɔɖi bubuwo gbɔ be “wode Luther ƒe susu totrowo dzi.” Esi mawunyaŋununyalawo mia asii be wòava ɖe eɖokui nu la, Lefèvre ɖoe be “yeazi kpi” eye emegbe wòsi yi Strasbourg. Le afi ma la, eɖoe be yeaɖe Biblia gɔme le adzame. Togbɔ be ame aɖewo bu eƒe afɔɖeɖe ma be enye vɔvɔ̃nɔtɔ ƒe nuwɔna hã la, eya ka ɖe edzi be emae nye mɔ nyuitɔ si dzi yeato anɔ te ɖe ame siwo mekpɔa dzidzɔ ɖe Biblia me nyateƒe siwo le abe “dzonu xɔasiwo” ene ŋu o la nu.—Mateo 7:6.\nAnɔ abe ƒe ɖeka ene le eƒe sisi megbe la, Fia Francis I ɖo Lefèvre be wòanye ye vi Charles si xɔ ƒe ene la ƒe nufiala. Dɔ sia na ɣeyiɣi geɖe Lefèvre be wòawu eƒe Biblia gɔmeɖeɖedɔa nu. Le ƒe 1530 me la, Fiagã Charles V na wota eƒe Biblia blibo si gɔme wòɖe la le Antwerp, menye le France o. *\nEƑE DIDIA VA EME\nLe Lefèvre ƒe agbe me katã la, enɔ mɔ kpɔm be sɔlemeha la agbe nu le amegbetɔwo ƒe kɔnyinyiwo gbɔ eye woatrɔ ɖe Ŋɔŋlɔawo me nufiafia adodoeawo ŋu. Eka ɖe edzi vevie be “gome le Kristotɔ ɖe sia ɖe si be wòaxlẽ Biblia ahasrɔ̃e le eɖokui si.” Ema tae wòku kutri vevie be yeana Biblia nasu ame sia ame si. Togbɔ be Lefèvre mekpɔ didi si nɔ eme be sɔlemehaa natrɔ eƒe nufiafiawo teƒe o hã la, womate ŋu ake ɖi nu si wògblẽ ɖe megbe, si nye ale si wòkpe ɖe ame tsɛwo ŋu wonya Mawu ƒe Nya la o.\n^ mm. 8 Agbalẽ si nye Fivefold Psalter si le eŋlisigbe me la nye Psalmowo ƒe tata vovovo atɔ̃, woma ɖe sia ɖe ɖe akpa vovovowo me eye woɖo tanya siwo ku ɖe Mawu ŋu la ɖe ɖoɖo nu, si me Hebrigbe me ŋɔŋlɔdzesi ene siwo wotsɔ ŋlɔa Mawu ƒe ŋkɔ hã le.\n^ mm. 21 Ƒe atɔ̃ megbe, le ƒe 1535 me la, Franse gbegɔmeɖela Olivétan, ɖe Biblia si gɔme wòɖe tso gbe gbãtɔwo me la ɖe go. Lefèvre ƒe dɔwo koŋue kpe ɖe eŋu wòɖe Hela Ŋɔŋlɔawo gɔme.\nAle Si Lefèvre Kpɔ Ŋusẽ Ðe Martin Luther Dzi\nMartin Luther nye saɖeagaxɔme- nɔla esime wodzro Lefèvre ƒe dɔwo me tsitotsito. Luther si nye ɖekakpui la de dzesii be Lefèvre zã nya bɔbɔe siwo me kɔ la tsɔ ɖe Biblia gɔme evɔ mezã nya ŋɔnɔe kple glitotowo abe ale si agbalẽnyala siwo nɔ anyi le eŋɔli wɔe ene o. Mɔnu si Lefèvre zã la kpɔ ŋusẽ gã aɖe ɖe Luther kple Biblia gɔmeɖela William Tyndale kpakple Ðɔɖɔɖowɔla John Calvin dzi. Togbɔ be Lefèvre kpɔtɔ nye Katolikotɔ va se ɖe esime wòku hã la, eƒe dɔwo wɔ akpa vevi aɖe le Biblia gɔmeɖeɖedɔ kple Ðɔɖɔɖo siwo wova wɔ emegbe la me.\nBiblia Gɔmeɖelawo Ŋutinya Kple Biblia\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ No. 6 2016 | Ŋutega Siwo Ðe Nu Siwo Le Dziƒonutowo Me Fia\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ No. 6 2016 | Ŋutega Siwo Ðe Nu Siwo Le Dziƒonutowo Me Fia\nAle Si Mawu Ƒe Nyaa Wɔ Kaka Le Spain Le Titinaɣeyiɣiwo Me